title: 2008/797/KE: Deċiżjoni tal-Kunsill tal- 25 ta’ Settembru 2008 dwar l-iffirmar u l-applikazzjoni proviżorja tal-Ftehim bejn il-Komunità Ewropea u l-Gvern tar-Repubblika ta’ l-Indja dwar ċerti aspetti tas-servizzi ta’ l-ajru

text:
               15.10.2008

               MT

               Il-Ġurnal Uffiċjali ta’ l-Unjoni Ewropea

               L 273/7

         DEĊIŻJONI TAL-KUNSILL
   tal-25 ta’ Settembru 2008
   dwar l-iffirmar u l-applikazzjoni proviżorja tal-Ftehim bejn il-Komunità Ewropea u l-Gvern tar-Repubblika ta’ l-Indja dwar ċerti aspetti tas-servizzi ta’ l-ajru
   (2008/797/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2), flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) tiegħu,
   Wara li kkunsidra l-proposta tal-Kummissjoni,
   Billi:

               (1)

               Fid-deċiżjoni tiegħu tal-5 ta’ Ġunju 2003, il-Kunsill awtorizza lill-Kummissjoni tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi strumenti ta’ ftehim bilaterali eżistenti bi ftehim Komunitarju.

               (2)

               Il-Kummissjoni nnegozjat, f’isem il-Komunità, ftehim mal-Gvern tar-Repubblika ta’ l-Indja dwar ċerti aspetti tas-servizzi ta’ l-ajru f’konformità mal-mekkaniżmi u d-direttivi fl-Anness għad-Deċiżjoni tal-Kunsill tal-5 ta’ Ġunju 2003 li tawtorizza lill-Kummissjoni tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi strumenti ta’ ftehim bilaterali eżistenti bi ftehim Komunitarju.

               (3)

               Soġġett għall-konklużjoni possibbli tiegħu f’data aktar ‘il quddiem, il-Ftehim innegozjat mill-Kummissjoni għandu jiġi ffirmat u applikat proviżorjament,

         IDDEĊIEDA KIF ĠEJ:
   Artikolu 1
   L-iffirmar tal-Ftehim bejn il-Komunità Ewropea u l-Gvern tar-Repubblika ta’ l-Indja dwar ċerti aspetti tas-servizzi ta’ l-ajru huwa b’dan approvat f’isem il-Komunità, soġġett għad-Deċiżjoni tal-Kunsill dwar il-konklużjoni tal-Ftehim imsemmi.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna/i mogħtija l-poter li tiffirma/jiffirmaw il-Ftehim f’isem il-Komunità soġġett għall-konklużjoni tiegħu.
   Artikolu 3
   Sakemm jidħol fis-seħħ, il-Ftehim għandu jiġi applikat proviżorjament mill-ewwel jum ta’ l-ewwel xahar wara d-data li fiha l-partijiet ikunu nnotifikaw lil xulxin li l-proċeduri kollha meħtieġa għal dan il-għan ikunu tlestew (1).
   Artikolu 4
   Il-President tal-Kunsill huwa b’dan awtorizzat jagħmel in-notifika prevista fl-Artikolu 7(2) tal-Ftehim.

      Magħmula fi Brussell, 25 ta’ Settembru 2008.

            Għall-Kunsill

            Il-President

         L. CHATEL

      (1)  Id-data li minnha jiġi applikat proviżorjament il-Ftehim se tkun ippubblikata f’L-Ġurnal Uffiċjali ta’ l-Unjoni Ewropea mis-Segretarjat Ġenerali tal-Kunsill.
    ---documentbreak---

               15.10.2008

               MT

               Il-Ġurnal Uffiċjali ta’ l-Unjoni Ewropea

               L 273/9

         FTEHIM
   bejn il-Komunità Ewropea u l-Gvern tar-Repubblika ta’ l-Indja dwar ċerti aspetti tas-servizzi ta’ l-ajru
   IL-KOMUNITÀ EWROPEA
   minn naħa waħda, u
   IR-REPUBBLIKA TA’ L-INDJA
   min-naħa l-oħra
   (minn hawn ‘il quddiem imsejħa “l-Partijiet”)
   FILWAQT LI JINNUTAW li strumenti ta’ ftehim bilaterali dwar servizzi ta’ l-ajru ġew konklużi bejn diversi Stati Membri tal-Komunità Ewropea u r-Repubblika ta’ l-Indja li fihom dispożizzjonijiet li jmorru kontra l-leġislazzjoni Komunitarja,
   FILWAQT LI JINNUTAW li l-Komunità Ewropea għandha l-kompetenza esklussiva fir-rigward ta’ diversi aspetti li jistgħu jiġu inklużi fi strumenti ta’ ftehim bilaterali dwar is-servizzi ta’ l-ajru bejn l-Istati Membri tal-Komunità Ewropea u pajjiżi terzi,
   FILWAQT LI JINNUTAW li, skond il-leġislazzjoni tal-Komunità Ewropea, it-trasportaturi ta’ l-ajru Komunitarji stabbiliti fi Stat Membru wieħed għandhom id-dritt għal aċċess mhux diskriminatorju għar-rotot ta’ l-ajru bejn l-Istati Membri tal-Komunità Ewropea u pajjiżi terzi,
   FILWAQT LI JIKKUNSIDRAW l-istrumenti ta’ ftehim bejn il-Komunità Ewropea u ċerti pajjiżi terzi li jipprovdu l-possibbiltà għaċ-ċittadini ta’ dawn il-pajjiżi terzi li jiksbu dritt ta’ proprjetà fi trasportaturi ta’ l-ajru mogħtija liċenzja f’konformità mal-leġislazzjoni tal-Komunità Ewropea,
   FILWAQT LI JAGĦRFU li ċerti dispożizzjonijiet ta’ l-istrumenti ta’ ftehim bilaterali dwar is-servizzi ta’ l-ajru bejn l-Istati Membri tal-Komunità Ewropea u r-Repubblika ta’ l-Indja għandhom jinġiebu f’konformità mal-leġislazzjoni tal-Komunità Ewropea sabiex tiġi stabbilita bażi legali tajba għas-servizzi ta’ l-ajru bejn il-Komunità Ewropea u r-Repubblika ta’ l-Indja u biex tinżamm il-kontinwità ta’ dawn is-servizzi ta’ l-ajru,
   FILWAQT LI JINNUTAW li, skond il-leġislazzjoni tal-Komunità Ewropea, it-trasportaturi ta’ l-ajru fil-prinċipju ma jistgħux jikkonkludu strumenti ta’ ftehim li jistgħu jaffettwaw il-kummerċ bejn l-Istati Membri tal-Komunità Ewropea u li jkollhom bħala għan jew riżultat tagħhom il-prevenzjoni, ir-restrizzjoni jew id-distorsjoni tal-kompetizzjoni,
   FILWAQT LI JAGĦRFU li d-dispożizzjonijiet fl-istrumenti ta’ ftehim bilaterali dwar is-servizzi ta’ l-ajru konklużi bejn l-Istati Membri tal-Komunità Ewropea u r-Repubblika ta’ l-Indja li i) jirrikjedu jew jiffavorixxu l-adozzjoni ta’ akkordji bejn impriżi, deċiżjonijiet ta’ assoċjazzjonijiet bejn impriżi jew prattiċi miftiehma li jipprevjenu, joħolqu distorsjoni jew jirrestrinġu l-kompetizzjoni bejn it-trasportaturi ta’ l-ajru fuq ir-rotot rilevanti; jew ii) isaħħu l-effetti ta’ kwalunkwe akkordju, deċiżjoni jew prattika miftiehma ta’ dan it-tip; jew iii) jiddelegaw lit-trasportaturi ta’ l-ajru jew lil operaturi ekonomiċi privati oħra r-responsabbiltà għat-teħid ta’ miżuri li jipprevjenu, joħolqu distorsjoni jew jirrestrinġu l-kompetizzjoni bejn it-trasportaturi ta’ l-ajru fuq ir-rotot rilevanti, jistgħu jrendu mhux effettiva l-applikazzjoni tar-regoli tal-kompetizzjoni applikabbli għall-impriżi,
   FILWAQT LI JIRRIKONOXXU li fejn Stat Membru jkun innomina trasportatur ta’ l-ajru li l-kontroll regolatorju tiegħu f’dak li għandu x’jaqsam mas-sorveljanza tas-sikurezza huwa eżerċitat u miżmum minn Stat Membru ieħor, id-drittijiet tar-Repubblika ta’ l-Indja skond id-dispożizzjonijiet tas-sikurezza tal-ftehim bejn l-Istat Membru li nnomina t-trasportatur ta’ l-ajru u r-Repubblika ta’ l-Indja għandhom japplikaw bl-istess mod fir-rigward ta’ dak l-Istat Membru l-ieħor,
   FILWAQT LI JINNUTAW li l-istrumenti ta’ ftehim bilaterali dwar is-servizzi ta’ l-ajru elenkati fl-Anness I huma msejsa fuq il-prinċipju ġenerali li t-trasportaturi ta’ l-ajru nnominati tal-partijiet għandu jkollhom opportunitajiet ġusti u ndaqs fl-operat tas-servizzi maqbula fuq ir-rotot speċifikati,
   FILWAQT LI JIINNUTAW li dan il-ftehim la għandu l-għan li jżid il-volum totali tat-traffiku ta’ l-ajru bejn il-Komunità Ewropea u r-Repubblika ta’ l-Indja, la li jaffettwa l-bilanċ bejn trasportaturi ta’ l-ajru tal-Komunità u trasportaturi ta’ l-ajru tar-Repubblika ta’ l-Indja, u lanqas li jinnegozja emendi għad-dispożizzjonijiet ta’ strumenti ta’ ftehim bilaterali eżistenti dwar is-servizzi ta’ l-ajru fir-rigward ta’ drittijiet tat-traffiku,
   FTIEHMU KIF ĠEJ:
   Artikolu 1
   Dispożizzjonijiet Ġenerali
   1.   Għall-finijiet ta’ dan il-Ftehim, “Stati Membri” għandha tfisser l-Istati Membri tal-Komunità Ewropea.
   2.   Ir-referenzi f’kull ftehim elenkat fl-Anness I għaċ-ċittadini ta’ l-Istat Membru li huwa parti għal dak il-ftehim għandhom jinftiehmu bħala referenzi għaċ-ċittadini ta’ l-Istati Membri tal-Komunità Ewropea.
   3.   Ir-referenzi f’kull ftehim elenkat fl-Anness I għat-trasportaturi ta’ l-ajru jew għal-linji ta’ l-ajru ta’ l-Istat Membru li huwa parti għal dak il-ftehim għandhom jinftiehmu bħala referenzi għat-trasportaturi ta’ l-ajru jew għal-linji ta’ l-ajru nnominati minn dak l-Istat Membru.
   4.   L-għoti ta’ drittijiet ta’ traffiku jkompli jsir permezz ta’ arranġamenti bilaterali.
   Artikolu 2
   Nomina minn Stat Membru
   1.   Id-dispożizzjonijiet fil-paragrafi 2 u 3 ta’ dan l-Artikolu għandhom jieħdu post id-dispożizzjonijiet li jikkorrispondu magħhom fl-Artikoli elenkati fl-Anness II (a) u (b), rispettivament, f’dak li għandu x’jaqsam man-nomina ta’ trasportatur ta’ l-ajru mill-Istat Membru kkonċernat, l-awtorizzazzjonijiet u l-permessi tiegħu mogħtija mir-Repubblika ta’ l-Indja, u r-rifjut, ir-revoka, is-sospensjoni jew il-limitazzjoni ta’ l-awtorizzazzjonijiet jew tal-permessi tat-trasportaturi ta’ l-ajru, rispettivament.
   2.   Mal-wasla ta’ nomina minn Stat Membru, ir-Repubblika ta’ l-Indja għandha toħroġ l-awtorizzazzjonijiet u l-permessi adegwati bl-anqas dewmien proċedurali, bil-kondizzjoni li:

               (i)

               it-trasportatur ta’ l-ajru jkun stabbilit fit-territorju ta’ l-Istat Membru li jkun qed jinnomina skond it-Trattat li jistabbilixxi l-Komunità Ewropea u għandu Liċenzja Operattiva valida f’konformità mal-leġislazzjoni tal-Komunità Ewropea;

               (ii)

               ikun eżerċitat u miżmum kontroll regolatorju effettiv tat-trasportatur ta’ l-ajru mill-Istat Membru responsabbli għall-ħruġ taċ-Ċertifikat Operattiv ta’ l-Ajru tiegħu u l-awtorità ajrunawtika rilevanti tkun identifikata biċ-ċar fin-nomina; u

               (iii)

               it-trasportatur ta’ l-ajru jkun proprjetà u għandu jkompli jkun proprjetà diretta jew permezz ta’ proprjetà maġġoritarja ta’ l-Istati Membri u/jew taċ-ċittadini ta’ l-Istati Membri, u/jew ta’ Stati oħrajn elenkati fl-Anness III u/jew taċ-ċittadini ta’ Stati oħra simili, u għandu jkun il-ħin kollu taħt il-kontroll effettiv ta’ tali Stati u/jew ta’ tali ċittadini.

         3.   Ir-Repubblika ta’ l-Indja tista’ tirrifjuta, tirrevoka, tissospendi jew tillimita l-awtorizzazzjonijiet jew il-permessi ta’ trasportatur ta’ l-ajru nnominat minn Stat Membru fejn:

               (i)

               it-trasportatur ta’ l-ajru ma jkunx stabbilit fit-territorju ta’ l-Istat Membru li jkun qed jinnomina skond it-Trattat li jistabbilixxi l-Komunità Ewropea jew m’għandux Liċenzja Operattiva valida f’konformità mal-leġislazzjoni tal-Komunità Ewropea;

               (ii)

               ma jiġix eżerċitat jew miżmum kontroll regolatorju effettiv tat-trasportatur ta’ l-ajru mill-Istat Membru responsabbli għall-ħruġ taċ-Ċertifikat Operattiv ta’ l-Ajru tiegħu, jew l-awtorità ajrunawtika rilevanti ma tkunx identifikata biċ-ċar fin-nomina;

               (iii)

               it-trasportatur ta’ l-ajru ma jkunx proprjetà, direttament jew permezz ta’ proprjetà maġġoritarja, jew ma jkunx ikkontrollat effettivament mill-Istati Membri u/jew miċ-ċittadini ta’ l-Istati Membri, u/jew mill-Istati l-oħra elenkati fl-Anness III u/jew miċ-ċittadini ta’ dawn l-Istati l-oħra;

               (iv)

               it-trasportatur ta’ l-ajru jkun diġà awtorizzat li jopera fl-ambitu ta’ ftehim bilaterali bejn ir-Repubblika ta’ l-Indja u xi Stat Membru ieħor u billi jeżerċita d-drittijiet tat-traffiku fl-ambitu ta’ dan il-Ftehim fuq rotta li tinkludi punt f’dak l-Istat Membru l-ieħor, dan ikun qed jevita r-restrizzjonijiet fuq id-drittijiet tat-traffiku imposti minn dak il-ftehim l-ieħor; jew

               (v)

               it-trasportatur ta’ l-ajru nnominat għandu Ċertifikat Operattiv ta’ l-Ajru maħruġ minn Stat Membru li miegħu r-Repubblika ta’ l-Indja m’għandhiex ftehim bilaterali dwar is-servizzi ta’ l-ajru u dak l-Istat Membru jkun ċaħad id-drittijiet tat-traffiku lir-Repubblika ta’ l-Indja.

         Fl-eżerċizzju tad-dritt tagħha taħt dan il-paragrafu, ir-Repubblika ta’ l-Indja m’għandhiex tiddiskrimina bejn trasportaturi ta’ l-ajru tal-Komunità Ewropea abbażi tan-nazzjonalità.
   Artikolu 3
   Sikurezza
   1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw l-Artikoli korrispondenti elenkati fl-Anness II (c).
   2.   Fejn Stat Membru jkun innomina trasportatur ta’ l-ajru li l-kontroll regolatorju tiegħu huwa eżerċitat u miżmum minn Stat Membru ieħor, id-drittijiet tar-Repubblika ta’ l-Indja skond id-dispożizzjonijiet tas-sikurezza tal-ftehim bejn l-Istat Membru li nnomina t-trasportatur ta’ l-ajru u r-Repubblika ta’ l-Indja għandhom japplikaw b’mod ugwali fir-rigward ta’ l-adozzjoni, l-eżerċizzju jew iż-żamma ta’ l-istandards tas-sikurezza minn dak l-Istat Membru l-ieħor u fir-rigward ta’ l-awtorizzazzjoni għall-operat ta’ dak it-trasportatur ta’ l-ajru.
   Artikolu 4
   Kompatibbiltà mar-regoli tal-kompetizzjoni
   1.   Minkejja kull dispożizzjoni oħra għall-kuntrarju, xejn f’kull wieħed mill-istrumenti ta’ ftehim elenkati fl-Anness I m’għandu (i) jiffavorixxi l-adozzjoni ta’ akkordji bejn impriżi, deċiżjonijiet minn assoċjazzjonijiet ta’ impriżi jew prattiċi miftiehma li jipprevjenu, joħolqu distorsjoni jew jirrestrinġu l-kompetizzjoni; (ii) isaħħaħ mill-ġdid l-effetti ta’ kwalunkwe akkordju, deċiżjoni jew prattika miftiehma ta’ dan it-tip; jew (iii) jiddelega lill-operaturi ekonomiċi privati r-responsabbiltà għat-teħid ta’ miżuri li jipprevjenu, joħolqu distorsjoni jew jirrestrinġu l-kompetizzjoni.
   2.   Id-dispożizzjonijiet li jinsabu fl-istrumenti ta’ ftehim elenkati fl-Anness I li mhumiex kompatibbli mal-paragrafu 1 ta’ dan l-Artikolu m’għandhomx jiġu applikati.
   Artikolu 5
   Annessi għall-Ftehim
   L-Annessi għal dan il-Ftehim għandhom jiffurmaw parti integrali minnu.
   Artikolu 6
   Eżami, reviżjoni jew emendar
   Il-Partijiet jistgħu, f’kull ħin, jeżaminaw, jirrevedu jew jemendaw dan il-Ftehim bi qbil reċiproku.
   Artikolu 7
   Dħul fis-seħħ u applikazzjoni proviżorja
   1.   Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tiegħu jkunu tlestew.
   2.   Minkejja l-paragrafu 1, il-Partijiet jaqblu li japplikaw dan il-Ftehim proviżorjament mill-ewwel jum tax-xahar wara d-data li fiha l-Partijiet ikunu nnotifikaw lil xulxin li l-proċeduri kollha meħtieġa għal dan il-għan ikunu tlestew.
   3.   L-istrumenti ta’ ftehimiet u arranġamenti oħra bejn l-Istati Membri u r-Repubblika ta’ l-Indja li, fid-data ta’ l-iffirmar ta’ dan il-Ftehim, ikunu għadhom ma daħlux fis-seħħ u li jkun għadhom mhux qed jiġu applikati proviżorjament huma elenkati fl-Anness I (b). Dan il-Ftehim għandu japplika għat-tali strumenti ta’ Ftehim u arranġamenti kollha mad-dħul fis-seħħ jew ma’ l-applikazzjoni proviżorja tagħhom.
   Artikolu 8
   Terminazzjoni
   1.   Fil-każ li ftehim elenkat fl-Anness I jiġi tterminat, id-dispożizzjonijiet kollha ta’ dan il-Ftehim li għandhom x’jaqsmu mal-ftehim elenkat fl-Anness I ikkonċernat għandhom jiġu tterminati fl-istess ħin.
   2.   Fil-każ li l-istrumenti ta’ ftehim kollha elenkati fl-Anness I jiġu tterminati, dan il-Ftehim għandu jiġi tterminat fl-istess ħin.

      B’XHIEDA ta’ DAN, il-firmatarji, debitament awtorizzati, iffirmaw dan il-Ftehim.
      Magħmul f’Marsilja f’żewġ kopji, fit-tmienja u għoxrin jum ta’ Settembru elfejn u tmienja bil-lingwa Bulgara, Ċeka, Daniża, Estona, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, Ungeriża, u bil-Ħindi.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За правителството на Република Индия
         Por el Gobierno de la República de la India
         Za vládu Indické republiky
         For regeringen for Republikken Indien
         Für die Regierung der Republik Indien
         India Vabariigi valitsuse nimel
         Για την κυβέρνηση της Δημοκρατίας της Ινδίας
         For the Government of the Republic of India
         Pour le gouvernement de la République de l'Inde
         Per il governo della Repubblica dell'India
         Indijas Republikas valdības vārdā
         Indijos Respublikos Vyriausybės vardu
         Az Indiai Köztársaság kormánya részéről
         Għall-Gvern tar-Repubblika ta' l-Indja
         Voor de Regering van de Republiek India
         W imieniu Rządu Republiki Indii
         Pelo Governo da Repúblika da Índia
         Pentru Guvernul Republicii India
         Za vládu Indickej republiky
         Za Vlado Republike Indije
         Intian tasavallan hallituksen puolesta
         För Republiken Indiens regering

   ANNESS I
   Lista ta’ strummenti ta’ ftehim imsemmija fl-Artikolu 1 ta’ dan il-Ftehim

               (a)

               Strumenti ta’ ftehim dwar is-servizzi ta’ l-ajru bejn il-Gvern ta’ l-Indja u l-Istati Membri tal-Komunità Ewropea kif setgħu ġew emendati, modifikati jew supplimentati, li, fid-data ta’ l-iffirmar ta’ dan il-Ftehim, kienu ġew konklużi, iffirmati u/jew qed jiġu applikati proviżorjament

                           —

                           Ftehim bejn il-Gvern Federali ta’ l-Awstrija u l-Gvern ta’ l-Indja dwar is-servizzi ta’ l-ajru ffirmat fi New Delhi fis-26 ta’ Ottubru 1989;

                           —

                           Ftehim bejn il-Gvern tar-Renju tal-Belġju u l-Gvern ta’ l-Indja dwar is-Servizzi ta’ l-Ajru ffirmat fi New Delhi fis-6 ta’ April 1967;

                           —

                           Ftehim bejn il-Gvern tar-Repubblika tal-Bulgarija u l-Gvern tar-Repubblika ta’ l-Indja dwar is-servizzi ta’ l-ajru magħmul fi New Delhi fis-16 ta’ Ġunju 1992;

                           —

                           Ftehim bejn il-Gvern tar-Repubblika ta’ Ċipru u l-Gvern ta’ l-Indja dwar is-servizzi ta’ l-ajru magħmul f’Nikosija fit-18 ta’ Diċembru 2000;

                           —

                           Ftehim dwar it-Trasport bl-Ajru bejn il-Gvern tar-Repubblika Ċeka u l-Gvern tar-Repubblika ta’ l-Indja ffirmat f’Delhi fis-16 ta’ Ottubru 1997;

                           —

                           Ftehim bejn il-Gvern tar-Renju tad-Danimarka u l-Gvern ta’ l-Indja dwar is-Servizzi ta’ l-Ajru ffirmat fi New Delhi fid-19 ta’ Diċembru 1995;

                           —

                           Ftehim dwar is-Servizzi ta’ l-Ajru bejn il-Gvern tar-Repubblika tal-Finlandja u l-Gvern ta’ l-Indja ffirmat fi New Delhi fit-18 ta’ Lulju 1995;

                           —

                           Ftehim bejn il-Gvern tar-Repubblika Franċiża u l-Gvern ta’ l-Indja dwar is-Servizzi ta’ l-Ajru ffirmat fi New Delhi fis-16 ta’ Lulju 1947;

                           —

                           Ftehim bejn il-Gvern tar-Repubblika Federali tal-Ġermanja u l-Gvern ta’ l-Indja dwar is-Servizzi ta’ l-Ajru ffirmat fi New Delhi fil-31 ta’ Mejju 1963;

                           —

                           Ftehim bejn il-Gvern tar-Repubblika tal-Poplu ta’ l-Ungerija u l-Gvern ta’ l-Indja dwar is-Servizzi ta’ l-Ajru ffirmat fi New Delhi fit-23 ta’ Frar 1966;

                           —

                           Ftehim dwar it-Trasport bl-Ajru bejn il-Gvern ta’ l-Irlanda u l-Gvern ta’ l-Indja ffirmat fi New Delhi fl-20 ta’ Frar 1991;

                           —

                           Ftehim bejn il-Gvern ta’ l-Italja u l-Gvern ta’ l-Indja dwar is-Servizzi ta’ l-Ajru ffirmat f’Ruma fis-16 ta’ Lulju 1959;

                           —

                           Ftehim bejn il-Gvern tar-Repubblika tal-Latvja u l-Gvern tar-Repubblika ta’ l-Indja dwar is-Servizzi ta’ l-Ajru ffirmat fi New Delhi fl-20 ta’ Ottubru 1997;

                           —

                           Ftehim bejn il-Gvern tar-Repubblika tal-Litwanja u l-Gvern tar-Repubblika ta’ l-Indja dwar is-Servizzi ta’ l-Ajru ffirmat fi New Delhi fl-20 ta’ Frar 2001;

                           —

                           Ftehim bejn il-Gvern tal-Gran Dukat tal-Lussemburgu u l-Gvern tar-Repubblika ta’ l-Indja dwar is-servizzi ta’ l-Ajru ffirmat fi New Delhi fit-8 ta’ Jannar 2001;

                           —

                           Ftehim bejn il-Gvern tar-Repubblika ta’ Malta u l-Gvern ta’ l-Indja dwar is-Servizzi ta’ l-Ajru ffirmat f’Malta fil-5 ta’ Ottubru 1998;

                           —

                           Ftehim bejn il-Gvern ta’ l-Olanda u l-Gvern ta’ l-Indja dwar is-Servizzi ta’ l-Ajru ffirmat fi New Delhi fl-24 ta’ Mejju 1951;

                           —

                           Ftehim bejn il-Gvern tar-Repubblika tal-Poplu tal-Polonja u l-Gvern tar-Repubblika ta’ l-Indja dwar is-Servizzi ta’ l-Ajru ffirmat fi New Delhi fil-25 ta’ Jannar 1977;

                           —

                           Ftehim dwar is-Servizzi ta’ l-Ajru bejn il-Gvern tar-Repubblika tal-Portugall u l-Gvern tar-Repubblika ta’ l-Indja ffirmat fi New Delhi fis-6 ta’ Frar 1997;

                           —

                           Ftehim dwar is-Servizzi ta’ l-Ajru bejn il-Gvern tar-Rumanija u l-Gvern ta’ l-Indja magħmul fi New Delhi fl-4 ta’ Diċembru 1993;

                           —

                           Ftehim bejn il-Gvern tar-Repubblika Slovakka u l-Gvern ta’ l-Indja dwar is-Servizzi ta’ l-Ajru bi Skeda ffirmat fi Bratislava fid-9 ta’ Ottubru 1996;

                           —

                           Ftehim bejn il-Gvern tar-Repubblika tas-Slovenja u l-Gvern ta’ l-Indja dwar is-Servizzi ta’ l-Ajru bi Skeda ffirmat fi New Delhi fis-16 ta’ Frar 2004;

                           —

                           Ftehim dwar it-Trasport bl-Ajru bejn il-Gvern ta’ Spanja u l-Gvern tar-Repubblika ta’ l-Indja ffirmat fi New Delhi fl-10 ta’ April 1987;

                           —

                           Ftehim bejn il-Gvern tar-Renju ta’ l-Isvezja u l-Gvern ta’ l-Indja dwar is-Servizzi ta’ l-Ajru ffirmat fi New Delhi fid-19 ta’ Diċembru 1995;

                           —

                           Ftehim dwar is-Servizzi ta’ l-Ajru bejn il-Gvern tar-Repubblika ta’ l-Indja u l-Gvern tar-Renju Unit tal-Gran Brittanja u l-Irlanda ta’ Fuq iffirmat fi New Delhi fit-8 ta’ Settembru 2005;

               (b)

               Strumenti ta’ ftehim dwar is-servizzi ta’ l-ajru u arranġamenti oħra inizjalati jew iffirmati bejn il-Gvern ta’ l-Indja u l-Istati Membri tal-Komunità Ewropea kif setgħu ġew emendati, modifikati jew supplimentati, li, fid-data ta’ l-iffirmar ta’ dan il-Ftehim, kienu għadhom ma daħlux fis-seħħ u mhux qed jiġu applikati proviżorjament

                           —

                           Ftehim dwar it-Trasport bl-Ajru bejn il-Gvern tar-Repubblika Ellenika u l-Gvern tar-Repubblika ta’ l-Indja inizjalat f’Ateni fit-23 ta’ Ottubru 1997.

         ANNESS II
   Lista ta’ Artikoli fl-istrumenti ta’ ftehim elenkati fl-Anness I u msemmija fl-Artikoli 2 u 3 ta’ dan il-Ftehim

               (a)

               Nomina minn Stat Membru:

                           —

                           Artikolu 3, tal-Ftehim Indja - Awstrija;

                           —

                           Artikolu 3, paragrafi 1 sa 5, tal-Ftehim Indja - Belġju;

                           —

                           Artikolu III tal-Ftehim Indja – Bulgarija;

                           —

                           Artikolu 3, tal-Ftehim Indja - Ċipru;

                           —

                           Artikolu 3, tal-Ftehim Indja - Repubblika Ċeka;

                           —

                           Artikolu 3, tal-Ftehim Indja - Danimarka;

                           —

                           Artikolu 3, tal-Ftehim Indja - Finlandja;

                           —

                           Artikolu 2, tal-Ftehim Indja - Franza;

                           —

                           Artikolu III, tal-Ftehim Indja - Ġermanja;

                           —

                           Artikolu 3, tal-Ftehim Indja - Greċja;

                           —

                           Artikolu 3, tal-Ftehim Indja - Ungerija;

                           —

                           Artikolu 3, tal-Ftehim Indja - Irlanda;

                           —

                           Artikolu IV, tal-Ftehim Indja - Italja;

                           —

                           Artikolu 3, tal-Ftehim Indja - Latvja;

                           —

                           Artikolu 3, tal-Ftehim Indja - Litwanja;

                           —

                           Artikolu 3, tal-Ftehim Indja - Lussemburgu;

                           —

                           Artikolu 3, tal-Ftehim Indja - Malta;

                           —

                           Artikolu 2, tal-Ftehim Indja - Olanda;

                           —

                           Artikolu IV, tal-Ftehim Indja - Polonja;

                           —

                           Artikolu 3, tal-Ftehim Indja - Portugall;

                           —

                           Artikolu 3, tal-Ftehim Indja - Rumanija;

                           —

                           Artikolu 3, tal-Ftehim Indja - Slovakkja;

                           —

                           Artikolu 3, tal-Ftehim Indja - Slovenja;

                           —

                           Artikolu II, tal-Ftehim Indja - Spanja;

                           —

                           Artikolu 3, tal-Ftehim Indja - Żvezja;

                           —

                           Artikolu 4, tal-Ftehim Indja – Renju Unit;

               (b)

               Ir-rifjut, ir-revoka, is-sospensjoni jew il-limitazzjoni ta’ l-awtorizzazzjonijiet jew tal-permessi:

                           —

                           Artikolu 4, tal-Ftehim Indja - Awstrija;

                           —

                           Artikolu 3, paragrafu 6, tal-Ftehim Indja - Belġju;

                           —

                           Artikolu IV tal-Ftehim Indja – Bulgarija;

                           —

                           Artikolu 4, tal-Ftehim Indja - Ċipru;

                           —

                           Artikolu 4, tal-Ftehim Indja - Repubblika Ċeka;

                           —

                           Artikolu 4, tal-Ftehim Indja - Danimarka;

                           —

                           Artikolu 4, tal-Ftehim Indja - Finlandja;

                           —

                           Artikolu 9, tal-Ftehim Indja - Franza;

                           —

                           Artikolu IV, tal-Ftehim Indja - Ġermanja;

                           —

                           Artikolu 4, tal-Ftehim Indja - Greċja;

                           —

                           Artikolu 4, tal-Ftehim Indja - Ungerija;

                           —

                           Artikolu 4, tal-Ftehim Indja - Irlanda;

                           —

                           Artikolu IV, paragrafi 4 sa 6 tal-Ftehim Indja - Italja;

                           —

                           Artikolu 4, tal-Ftehim Indja - Latvja;

                           —

                           Artikolu 4, tal-Ftehim Indja - Litwanja;

                           —

                           Artikolu 4, tal-Ftehim Indja - Lussemburgu;

                           —

                           Artikolu 4, tal-Ftehim Indja - Malta;

                           —

                           Artikolu 8, tal-Ftehim Indja - Olanda;

                           —

                           Artikolu V, tal-Ftehim Indja - Polonja;

                           —

                           Artikolu 4, tal-Ftehim Indja - Portugall;

                           —

                           Artikolu 4, tal-Ftehim Indja - Rumanija;

                           —

                           Artikolu 4, tal-Ftehim Indja - Slovakkja;

                           —

                           Artikolu 4, tal-Ftehim Indja - Slovenja;

                           —

                           Artikolu IV, tal-Ftehim Indja - Spanja;

                           —

                           Artikolu 4, tal-Ftehim Indja - Żvezja;

                           —

                           Artikolu 5, tal-Ftehim Indja – Renju Unit;

               (ċ)

               Sikurezza:

                           —

                           L-Artikolu dwar is-sikurezza maqbul bejn l-Indja u d-Danimarka fit-30 ta’ Novembru 2006

                           —

                           L-Artikolu dwar is-sikurezza maqbul bejn l-Indja u l-Finlandja fit-18 ta’ Mejju 2006

                           —

                           Appendiċi “C”, tal-Ftehim Indja - Greċja

                           —

                           Artikolu XI, tal-Ftehim Indja - Spanja

                           —

                           L-Artikolu dwar is-sikurezza maqbul bejn l-Indja u l-Iżvezja fit-30 ta’ Novembru 2006

                           —

                           Artikolu 7, tal-Ftehim Indja – Renju Unit

         ANNESS III
   Lista ta’ Stati oħra msemmija fl-Artikolu 2 ta’ dan il-Ftehim

               (a)

               Ir-Repubblika ta’ l-Islanda (taħt il-Ftehim dwar iż-Żona Ekonomika Ewropea);

               (b)

               Il-Prinċipat ta’ Liechtenstein (taħt il-Ftehim dwar iż-Żona Ekonomika Ewropea);

               (ċ)

               Ir-Renju tan-Norveġja (taħt il-Ftehim dwar iż-Żona Ekonomika Ewropea);

               (d)

               Il-Konfederazzjoni Żvizzera (taħt il-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru).


title: 2007/513/Euratom: Deċiżjoni tal-Kunsill ta’ l- 10 ta’ Lulju 2007 li tapprova l-adeżjoni tal-Komunità Ewropea għall-Enerġija Atomika għall-Konvenzjoni emendata dwar il-Protezzjoni Fiżika tal-Materjal Nukleari u tal-Faċilitajiet Nukleari -  Dikjarazzjoni mill-Komunità Ewropea għall-Enerġija Atomika skond l-Artikoli 18(4) u 17(3) tas-CPPNM

text:
               21.7.2007

               MT

               Il-Ġurnal Uffiċjali ta’ l-Unjoni Ewropea

               L 190/12

         DEĊIŻJONI TAL-KUNSILL
   ta’ l-10 ta’ Lulju 2007
   li tapprova l-adeżjoni tal-Komunità Ewropea għall-Enerġija Atomika għall-Konvenzjoni emendata dwar il-Protezzjoni Fiżika tal-Materjal Nukleari u tal-Faċilitajiet Nukleari
   (2007/513/Euratom)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika, u b’mod partikolari t-tieni paragrafu ta’ l-Artikolu 101 tiegħu,
   Wara li kkunsidra l-proposta mill-Kummissjoni,
   Billi:

               (1)

               L-Artikolu 2(e) tat-Trattat li jistabbilixxi l-Komunità Ewropea għall-Enerġija Atomika (Trattat Euratom) jiddikjara li l-Komunità Ewropea għall-Enerġija Atomika (“il-Komunità”) għandha tiggarantixxi, b’miżuri xierqa ta’ kontroll, li l-materjali nukleari ma jkunux iddevjati għal skopijiet diversi minn dawk li għalihom ikunu intenzjonati.

               (2)

               Il-Konvenzjoni dwar il-Protezzjoni Fiżika tal-Materjal Nukleari (CPPNM) kienet adottata fl-1979 u daħlet fis-seħħ fl-1987. Mis-27 ta’ Ġunju 2006, 118-il stat u l-Komunità huma partijiet għas-CPPNM. L-Istati Membri kollha huma Partijiet għas-CPPNM.

               (3)

               Konferenza Emendatorja skond l-Artikolu 20 tas-CPPNM kienet imlaqqa’ fl-4 ta’ Lulju 2005 taħt l-awspiċju ta’ l-IAEA. L-att finali rigward l-emendi għas-CPPNM kien iffirmat mill-Kummissjoni Ewropea f’isem il-Komunità fit-8 ta’ Lulju 2005.

               (4)

               Il-Qorti tal-Ġustizzja tal-Komunitajiet Ewropej (Qorti tal-Ġustizzja) (1) iddeċidiet li l-parteċipazzjoni ta’ l-Istati Membri fis-CPPNM hi kompatibbli mad-dispożizzjonijiet tat-Trattat ta’ l-Euratom soġġetta biss għall-kondizzjonijiet li, safejn huma kkonċernati s-setgħat u l-ġurisidizzjoni tagħha, il-Komunità bħala tali hija parti għas-CPPNM bl-istess mod bħall-Istati Membri u li ċerti impenji tas-CPPNM jistgħu jkunu implimentati biss, fejn il-Komunità hi kkonċernata, permezz ta’ assoċjazzjoni mill-qrib bejn il-Komunità u l-Istati Membri, kemm fil-proċess tan-negozjati u ta’ konklużjoni u kif ukoll fir-rispett ta’ l-impenji meħuda.

               (5)

               Il-Qorti tal-Ġustizzja kkonfermat ukoll li l-Artikolu 2(e) tat-Trattat ta’ l-Euratom jagħti lill-Komunità l-kompitu li tiggarantixxi, b’miżuri xierqa ta’ kontroll, li l-materjali nukleari ma jkunux iddevjati għal skopijiet diversi minn dawk li għalihom ikunu intenzjonati, mingħajr ma ssir ebda distinzjoni fir-rigward tan-natura ta’ tali devjazzjonijiet u ċ-ċirkostanzi li fihom jistgħu jsiru u finalment li l-espressjoni “kontrolli tas-sigurtà” li t-Trattat juża biex jikkaratterizza d-dispożizzjonijiet tal-Kapitolu VII għandha ambitu akbar mis-sempliċi sostituzzjoni ta’ destinazzjoni differenti minn dik iddikjarata minn utent ta’ materjali nukleari. Konsegwentement, skond il-Qorti tal-Ġustizzja, hi tinkludi wkoll miżuri ta’ protezzjoni fiżika (2). Il-Qorti tal-Ġustizzja ddikjarat ukoll fid-Deċiżjoni tagħha 1/78 li d-dispożizzjonijiet relatati mal-prosekuzzjoni kriminali u l-estradizzjoni jirrigwardaw materji li jaqgħu fil-ġurisdizzjoni ta’ l-Istati Membri (3).

               (6)

               Skond l-Artikolu 18(4) tas-CPPNM, meta ssir parti għall-Konvenzjoni l-Komunità għandha tikkomunika lid-depożitarju dikjarazzjoni li tindika liema Artikoli tas-CPPNM ma japplikawx għaliha. Dik id-dikjarazzjoni hi mehmuża ma’ din id-Deċiżjoni.

               (7)

               L-Artikolu 7 tas-CPPNM jirrikjedi li kull parti tagħmel ċerti reati punibbli b’pieni adegwati li jieħdu kont tan-natura gravi tagħhom. Hu mifhum li din id-dispożizzjoni tħalli l-għażla tan-natura, it-tip u l-livell tal-pieni li għandhom jiġu adottati f’idejn il-partijiet. B’mod partikolari, ma jirrikjedix li l-partijiet jagħmlu l-imġiba deskritta hemmhekk punibbli b’pieni kriminali. Konsegwentement, l-Artikolu 7 japplika għall-Komunità, għall-inqas sa ċertu punt.

               (8)

               Għalhekk, l-adeżjoni tal-Komunità għas-CPPNM emendata għandha tiġi approvata,

         IDDEĊIEDA KIF ĠEJ:
   Artikolu
   L-adeżjoni tal-Komunità Ewropea għall-Enerġija Atomika għall-Konvenzjoni dwar il-Protezzjoni Fiżika tal-Materjal Nukleari u tal-Faċilitajiet Nukleari, kif emendata mill-Att Finali ffirmat fit-8 ta’ Lulju 2005, hi hawnhekk approvata.
   It-testi tal-Konvenzjoni emendata u tad-dikjarazzjoni mill-Komunità skond l-Artikoli 18(4) u 17(3) tal-Konvenzjoni huma mehmużin ma’ din id-Deċiżjoni.

      Magħmul fi Brussell, 10 ta’ Lulju 2007.

            Għall-Kunsill

            Il-President

         F. TEIXEIRA DOS SANTOS

      (1)  Deċiżjoni 1/78 ta’ l-14 ta’ Novembru 1978, ECR 1978, p. 2151, partikolarment l-Ewwel parti operattiva tad-Deċiżjoni u l-paragrafu 34.

      (2)  Paragrafu 21.

      (3)  Paragrafu 31.

      Dikjarazzjoni mill-Komunità Ewropea għall-Enerġija Atomika skond l-Artikoli 18(4) u 17(3) tas-CPPNM
      L-Istati li ġejjin huma attwalment membri tal-Komunità Ewropea għall-Enerġija Atomika: ir-Renju tal-Belġju, ir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika ta’ l-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika Taljana, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, ir-Repubblika ta’ l-Ungerija, ir-Repubblika ta’ Malta, ir-Renju ta’ l-Olanda, ir-Repubblika ta’ l-Awstrija, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Repubblika Slovakka, ir-Repubblika tal-Finlandja, ir-Renju ta’ l-Isvezja, ir-Renju Unit tal-Gran Brittanja u l-Irlanda ta’ Fuq.
      Il-Komunità tiddikjara li l-Artikoli 8 sa 13 u l-Artikolu 14, il-paragrafi (2) u (3) tal-Konvenzjoni dwar il-Protezzjoni Fiżika tal-Materjal Nukleari u tal-Faċilitajiet Nukleari ma japplikawx għaliha.
      Barra minn hekk, skond l-Artikolu 17(3) ta’ dik il-Konvenzjoni, il-Komunità tiddikjara wkoll li peress li l-Istati biss jistgħu jkunu partijiet f’każijiet quddiem il-Qorti Internazzjonali tal-Ġustizzja, il-Komunità hi marbuta biss bil-proċedura ta’ arbitraġġ imsemmija fi 17(2).


title: Id-Deċiżjoni tal-Kunsill tat-28 ta' Ġunju 1999 dwar il-konklużjoni tal-Ftehim mar-Repubblika ta' l-Islanda u r-Renju tan-Norveġja dwar l-istabbiliment tad-drittijiet u l-obbligi bejn l-Irlanda u r-Renju Unit tal-Gran Brittanja u l-Irlanda ta' Fuq, min-naħa 'l waħda, u r-Repubblika ta' l-Islanda u r-Renju tan-Norveġja, min-naħa l-oħra, fl-oqsma ta' l-acquis ta' Schengen li japplika għal dawn l-Istati

text:
Avviż Legali Importanti

|

32000D0029

Official Journal L 015 , 20/01/2000 P. 0001 - 0001

		Id-Deċiżjoni tal-Kunsilltat-28 ta' Ġunju 1999dwar il-konklużjoni tal-Ftehim mar-Repubblika ta' l-Islanda u r-Renju tan-Norveġja dwar l-istabbiliment tad-drittijiet u l-obbligi bejn l-Irlanda u r-Renju Unit tal-Gran Brittanja u l-Irlanda ta' Fuq, min-naħa 'l waħda, u r-Repubblika ta' l-Islanda u r-Renju tan-Norveġja, min-naħa l-oħra, fl-oqsma ta' l-acquis ta' Schengen li japplika għal dawn l-Istati(2000/29/KE)IL-KUNSILL TA' L-UNJONI EWROPEA,Wara li kkunsidra l-Artikolu 6(2) tal-Protokoll, anness mat-Trattat ta' Amsterdam lit-Trattat dwar l-Unjoni Ewropea u t-Trattat li jistabbilixxi l-Komunità Ewropea li jintegra l-acquis ta' Schengen fil-qafas ta' l-Unjoni Ewropea;IDDEĊIEDA DAN LI ĠEJ:Artikolu unikuIl-Ftehim mar-Repubblika ta' l-Islanda u r-Renju tan-Norveġja dwar it-twaqqif tad-drittijiet u l-obbligazzjonijiet bejn l-Irlanda u r-Renju Unit tal-Gran Brittanja u l-Irlanda ta' Fuq, min-naħa 'l waħda, u r-Repubblika ta' l-Islanda u r-Renju tan-Norveġja, min-naħa l-oħra, f'oqsma ta' l-acquis ta' Schengen li japplika għal dawn l-Istati qiegħed b'dan jiġi approvat.It-test tal-Ftehim huwa mehmuż ma' din id-DeċiżjoniMagħmul fil-Lussemburgu, fit-28 ta' Ġunju 1999.Għall-KunsillIl-PresidentM. Naumann--------------------------------------------------


title: Deċiżjoni (UE) 2016/1578 tal-Parlament Ewropew tat-28 ta’ April 2016 dwar l-għeluq tal-kontijiet tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/381

         DEĊIŻJONI (UE) 2016/1578 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2014, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0079/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 2007/2004 tas-26 ta’ Ottubru 2004 li jistabbilixxi Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea (4), u b’mod partikolari l-Artikolu 30 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0115/2016),

               1.

               Jinnota li l-kontijiet annwali finali tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 342.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 349, 25.11.2004, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2008/778/KE: Deċiżjoni tal-Kunsill tat- 2 ta’ Ottubru 2008 li taħtar membru u membru supplenti Awstrijaċi fil-Kumitat tar-Reġjuni

text:
               8.10.2008

               MT

               Il-Ġurnal Uffiċjali ta’ l-Unjoni Ewropea

               L 267/30

         DEĊIŻJONI TAL-KUNSILL
   tat-2 ta’ Ottubru 2008
   li taħtar membru u membru supplenti Awstrijaċi fil-Kumitat tar-Reġjuni
   (2008/778/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta tal-Gvern Awstrijak,
   Billi:

               (1)

               Fl-24 ta’ Jannar 2006, il-Kunsill adotta d-Deċiżjoni 2006/116/KE li taħtar il-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Sar vakanti post ta’ membru fil-Kumitat tar-Reġjuni konsegwentement għall-iskadenza tal-mandat ta’ Dr Herwig VAN STAA. Sar vakanti post ta’ membru supplenti konsegwentement għall-iskadenza tal-mandat tas-Sinjura Elisabeth ZANON,

         IDDEĊIEDA KIF ĠEJ:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               (a)

               bħala membru:
               Dr Herwig VAN STAA, Präsident des Tiroler Landtages.

               (b)

               bħala membru supplenti:
               Is-Sur Günther PLATTER, Landeshauptmann, Tirol.

         Artikolu 2
   Din id-Deċiżjoni għandha jkollha effett fil-jum tal-adozzjoni tagħha.

      Magħmula il-Lussemburgu, 2 ta’ Ottubru 2008.

            Għall-Kunsill

            Il-President

         X. BERTRAND

      (1)  ĠU L 56, 25.2.2006, p. 75


title: Deċiżjoni tal-Kummissjoni tad- 29 ta' Settembru 2006 fir-rigward ta' kontribuzzjoni finanzjarja tal-Komunità għas-sena 2006, lil ċerti laboratorji ġodda ta' referenza tal-Komunita fil-qasam tal-kontroll ta' l-ikel u l-għalf (innotifikata taħt dokument numru C(2006) 4277)

text:
               5.6.2007

               MT

               Il-Ġurnal Uffiċjali ta’ l-Unjoni Ewropea

               204

         DEĊIŻJONI TAL-KUMMISSJONI
   tad-29 ta' Settembru 2006
   fir-rigward ta' kontribuzzjoni finanzjarja tal-Komunità għas-sena 2006, lil ċerti laboratorji ġodda ta' referenza tal-Komunita fil-qasam tal-kontroll ta' l-ikel u l-għalf
   (innotifikata taħt dokument numru C(2006) 4277)
   (It-testi bil-lingwa Spanjola, Daniża, Ġermaniża, Ingliża, Franċiża, Taljana, Olandiża, u Żvediża biss huma awtentiċi)
   (2006/661/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u l-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifika tal-konformità mal-liġi ta' l-għalf u l-ikel, mas-saħħa ta' l-annimali u mar-regoli dwar il-welfare ta' l-annimali (1), u partikolarment l-Artikolu 32(7) tiegħu,
   Billi:

               (1)

               Il-laboratorji ta' referenza tal-Komunità fil-qasam tal-kontroll ta' l-ikel u l-għalf jistgħu jingħataw kontribuzzjoni finanzjarja tal-Komunità skond l-Artikolu 28 tad-Deċiżjoni tal-Kunsill 90/424/KEE tas-26 ta' Ġunju 1990 dwar l-ispiża fil-qasam veterinarju (2).

               (2)

               Ir-Regolament tal-Kummissjoni (KE) Nru 156/2004 tad-29 ta' Jannar 2004 dwar l-assistenza finanzjarja tal-Komunità lil laboratorji ta' referenza tal-Komunità skond l-Artikolu 28 tad-Deċiżjoni 90/424/KEE (3) jipprevedi li l-kontribuzzjoni finanzjarja mill-Komunità għandha tingħata jekk il-programmi ta' ħidma approvati jitwettqu b'mod effiċjenti u jekk il-benefiċjarji jfornu l-informazzjoni kollha meħtieġa f'ċerti limiti ta' żmien.

               (3)

               F'Lulju 2005 il-Kummissjoni nediet sejħa għall-għażla u l-ħatra ta' laboratorji ta' referenza tal-Komunità ġodda fil-qasam tal-kontroll ta' l-ikel u l-għalf. Il-valutazzjoni ta' l-applikazzjoni ntemmet f'Diċembru 2005 u r-riżultati ġew innotifikati lill-awtoritajiet kompetenti ta' l-Istati Membri kkonċernati. Wara din l-evalwazzjoni, il-kandidati li kellhom suċċess ġew magħżula biex jinħatru laboratorji ġodda ta' referenza tal-Komunità.

               (4)

               Ir-Regolament tal-Kummissjoni (KE) Nru 776/2006 tat-23 ta' Mejju 2006 li jemenda l-Anness VII għar-Regolament Nru 882/2004 tal-Parlament Ewropew u tal-Kunsill fir-rigward tal-laboratorji ta' referenza tal-Komunità (4) ħatar laboratorji ġodda ta' referenza tal-Komunità fl-oqsma li ġejjin: il-Listeria monocytogenes, il-Coagulase positive Staphylococci, l-Escherichia coli, inkluż l-Verotoxigenic E. coli (VTEC), il-Campylobacter, parassiti (b'mod partikolari t-Trichinella, l-Echinococcus, l-Anisakis), reżistenza għall-antimikrobiċi, proteini ta' l-annimali fl-għalf, residwi tal-pestiċidji (ikel li joriġina mill-animali u komoditajiet b'kontenut għoli ta' xaħam, cereali u għalf, frott u ħxejjex inklużi komoditajiet b'kontenut għoli ta' ilma u aċtu, u metodi ta' monoresidwi għal matriċijiet kollha msemmija qabel), u dijossini u PCBs fl-ikel u fl-għalf.

               (5)

               Il-Kummissjoni vvalutat il-programmi ta' ħidma u l-estimi ta' baġit korrispondenti, ippreżentati mil-laboratorji ta' referenza tal-Komunità li nħatru ġodda għas-sena 2006.

               (6)

               Għalhekk, il-kontribuzzjoni finanzjarja tal-Komunità għandha tingħata lil-laboratorji ta' referenza tal-Komunità maħtura biex iwettqu l-funzjonijiet u ħidmiet definiti fir-Regolament (KE) Nru 882/2004. Il-kontribuzzjoni finanzjarja tal-Komunità għandha tkun bir-rata ta' 100 % ta' l-ispejjeż eliġibbli kif definiti fir-Regolament (KE) 156/2004.

               (7)

               Flimkien ma' l-għajnuna finanzjarja mill-Komunità, aktar għajnuna għandha tingħata għall-organizzazzjoni ta' laqgħat ta' ħidma f'oqsma li jaqgħu taħt ir-responsabilità tal-laboratorji ta' referenza tal-Komunità.

               (8)

               L-għajnuna finanzjarja għal laqgħat ta' ħidma organizzati mil-laboratorji ta' referenza tal-Komunità għandha tikkonforma mar-regoli ta' eliġibbiltà stabbiliti fir-Regolament (KE) Nru 156/2004 u tkun limitata għal 30 parteċipant.

               (9)

               Skond l-Artikolu 3(2)(a) tar-Regolament tal-Kunsill (KE) Nru 1290/2005 tal-21 ta' Ġunju 2005 dwar l-iffinanzjar tal-politika agrikola komuni (5), il-miżuri tas-saħħa tal-veterinarja u l-pjanti huma ffinanzjati taħt it-Taqsima tal-Fond Ewropew Agrikolu ta' Gwida u Garanzija.

               (10)

               Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,

         ADOTTAT DIN ID-DEĊIŻJONI:
   Artikolu 1
   1.   Il-Komunità tagħti kontribuzzjoni finanzjarja lil Franza għall-funzjonijiet u d-dmirijiet previsti taħt l-Artikolu 32 tar-Regolament (KE) 882/2004, li jridu jitwettqu mill-Laboratoire d'études et de recherches sur la qualité des aliments et sur les procédés agroalimentaires (LERQAP), Maisons-Alfort, Franza, fir-rigward ta' l-analiżi u l-ittestjar tal-Listeria monocytogenes.

   Għall-perjodu li jibda mill-1 ta' Lulju 2006 sal-31 ta' Diċembru 2006, din l-għajnuna finanzjarja m'għandhiex taqbeż id-98 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lil Franza għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 2
   1.   Il-Komunità tagħti kontribuzzjoni finanzjarja lil Franza għall-funzjonijiet u d-dmirijiet previsti taħt l-Artikolu 32 tar-Regolament (KE) 882/2004, li jridu jitwettqu mill-Laboratoire d'études et de recherches sur la qualité des aliments et sur les procédés agroalimentaires (LERQAP), Maisons-Alfort, Franza, fir-rigward ta' l-analiżi u l-ittestjar tal-Coagulase positive Staphylococci, inkluż Staphylococccus aureus.

   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż is-66 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lil Franza għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 3
   1.   Il-Komunità tagħti kontribuzzjoni finanzjarja lill-Italja għall-funzjonijiet u dmirijiet previsti fl-Artikolu 32 tar-Regolament (KE) 882/2004 li jridu jitwettqu mill-Istituto Superiore di Sanità (ISS), Ruma, l-Italja, fir-rigward ta' l-analiżi u l-ittestjar ta' l-Escherichia coli inkluż il-Verotoxigenic E. Coli (VTEC).
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż it-68 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja l-Italja għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 4
   1.   Il-Komunità tagħti għajnuna finanzjarja lill-Iżvezja għall-funzjonijiet u d-dmirijiet previsti fl-Artikolu 32 tar-Regolament (KE) Nru 882/2004, li jridu jitwettqu mill-Statens Veterinärmedicinska Anstalt (SVA), Uppsala, l-Iżvezja, għall-monitoraġġ tal-Campylobacter.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż il-118 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lill-Iżvezja għall-organizzazzjoni ta' laqgħat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 5
   1.   Il-Komunità tagħti għajnuna finanzjarja lill-Italja għall-funzjonijiet u dmirijiet previsti fl-Artikolu 32 tar-Regolament (KE) 882/2004 li jridu jitwettqu mill-Istituto Superiore di Sanità (ISS), Ruma, l-Italja, fir-rigward ta' l-analiżi u l-ittestjar ta' parassiti (b'mod partikolari t-Trichinella, l-Echinococcus u l-Anisakis).
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż il-117 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lill-Italja għall-organizzazzjoni ta' laqgħat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 6
   Il-Komunità tagħti għajnuna finanzjarja lid-Danimarka għall-funzjonijiet u d-dmirijiet previsti fl-Artikolu 32 tar-Regolament (KE) Nru 882/2004, li jridu jitwettqu mid-Danmarks Fødevareforskning (DFVF), Kopenhagen, id-Danimarka, għall-monitoraġġ tar-reżistenza mill-antimikrobiċi.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż il-128 000 EUR.
   Artikolu 7
   Il-Komunità tagħti għajnuna finanzjarja lill-Belġju għall-funzjonijiet u dmirijiet previsti fl-Artikolu 32 tar-Regolament (KE) 882/2004, li jridu jitwettqu mis-Centre Wallon de Recherches agronomiques (CRA-W), Gembloux, il-Belġju, fir-rigward ta' l-analiżi u l-ittestjar ta' proteini ta' l-annimali fl-għalf.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż il-263 000 EUR.
   Artikolu 8
   1.   Il-Komunità tagħti għajnuna finanzjarja lill-Ġermanja għall-funzjonijiet u dmirijiet previsti fl-Artikolu 32 tar-Regolament (KE) 882/2004 li jridu jitwettqu mill-Chemisches und Veterinäruntersuchungsamt (CVUA) Freiburg, il-Ġermanja fir-rigward ta' l-analiżi u l-ittestjar ta' residwi ta' pestiċidji fl-ikel li joriġina mill-annimali u komoditajiet b'kontenuit għoli ta' xaħam.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż il-150 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lill-Ġermanja għall-organizzazzjoni ta' laqgħat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 9
   1.   Il-Komunità tagħti għajnuna finanzjarja lid-Danimarka għall-funzjonijiet u d-dmirijiet previsti fl-Artikolu 32 tar-Regolament (KE) Nru 882/2004, li jridu jitwettqu mid-Danmarks Fødevareforskning (DFVF), Kopenhagen, id-Danimarka, fir-rispett ta' l-analiżi u l-ittestjar tar-residwi tal-pestiċidji fiċ-ċereali u l-għalf.
   Għall-perjodu li jibda mill-1 ta' Lulju 2006 sal-31 ta' Diċembru 2006, dik il-kontribuzzjoni finanzjarja m'għandhiex taqbeż il-150 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja d-Danimarka għall-organizzazzjoni ta' laqgħat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 10
   1.   Il-Komunità tagħti għajnuna finanzjarja lil Spanja għall-funzjonijiet u dmirijiet previsti fl-Artikolu 32 tar-Regolament (KE) 882/2004 li jridu jitwettqu mil-Laboratorio Agrario de la Generalitat Valenciana (LAGV)/Grupo de Residuos de Plaguicidas de la Universidad de Almería (PRRG), Spanja, fir-rigward ta' l-analiżi u l-ittestjar ta' residwi ta' pestiċidji fil-frott u l-ħaxix, inkliż komoditajiet b'kontenuit għoli ta' ilma u aċtu.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż l-400 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lil Spanja għall-organizzazzjoni ta' lagħqat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 11
   1.   Il-Komunità tagħti għajnuna finanzjarja lill-Ġermanja għall-funzjonijiet u d-dmirijiet previsti fl-Artikolu 32 tar-Regolament (KE) Nru 882/2004, li jridu jitwettqu mill-Chemisches und Veterinäruntersuchungsamt (CVUA) Stuttgart, il-Ġermanja, fir-rispett ta' l-analiżi u l-ittestjar tar-residwi bil-metodu monoresidwi.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż it-300 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lill-Ġermanja għall-organizzazzjoni ta' laqgħat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 12
   1.   Il-Komunità tagħti għajnuna finanzjarja lill-Ġermanja għall-funzjonijiet u d-dmirijiet previsti fl-Artikolu 32 tar-Regolament (KE) Nru 882/2004, li jridu jitwettqu mill-Chemisches und Veterinäruntersuchungsamt (CVUA) Freiburg, il-Ġermanja, fir-rispett ta' l-analiżi u l-ittestjar tad-dijossini u l-PCBs fl-ikel u fl-għalf.
   Għall-perjodu li jibda mill-1 ta' Lulju 2006 sal-31 ta' Diċembru 2006, din il-kontribuzzjoni finanzjarja m'għandhiex taqbeż l-400 000 EUR.
   2.   Flimkien ma' l-ammont massimu previst fil-paragrafu 1, il-Komunità tagħti kontribuzzjoni finanzjarja lill-Ġermanja għall-organizzazzjoni ta' laqgħat ta' ħidma mil-laboratorju msemmi fil-paragrafu 1. Din il-kontribuzzjoni mhijiex se tiskorri t-30 000 EUR.
   Artikolu 13
   Il-kontribuzzjoni finanzjarja tal-Komunità mesmmija fl-Artikoli 1 sa 12 għandha tkun bir-rata ta' 100 % ta' l-ispejjeż eliġibbli kif definiti fir-Regolament (KE) 156/2004.
   Artikolu 14
   Din id-Deċiżjoni hija indirizzata lir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Renju ta' Spanja, ir-Repubblika Franċiża, ir-Repubblika Taljana u r-Renju ta' l-Iżvezja.

      Magħmul fi Brussell, nhar id-29 ta' Settembru 2006.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 165, 30.4.2004, p. 1. Ir-Regolament kif emendat mir-Regolament tal-Kummissjoni (KE) Nru 776/2006 (ĠU L 136, 24.5.2006, p. 3).

      (2)  ĠU L 224, 18.8.1990, p. 19. Id-Deċiżjoni kif emendata l-aħħar mid-Deċiżjoni 2006/53/KE (ĠU L 29, 2.2.2006, p. 37).

      (3)  ĠU L 27, 30.1.2004, p. 5.

      (4)  ĠU L 136, 24.5.2006, p. 3.

      (5)  ĠU L 209, 11.8.2005, p. 1. Ir-Regolament kif emendat l-aħħar mir-Regolament (KE) Nru 320/2006 (ĠU L 58, 28.2.2006, p. 42).


title: 2013/216/PESK: Deċiżjoni tal-Kumitat Politiku u ta’ Sigurtà BiH/20/2013 tal- 24 ta’ April 2013 dwar il-ħatra tal-Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina

text:
               9.5.2013

               MT

               Il-Ġurnal Uffiċjali tal-Unjoni Ewropea

               L 127/26

         DEĊIŻJONI TAL-KUMITAT POLITIKU U TA’ SIGURTÀ BiH/20/2013
   tal-24 ta’ April 2013
   dwar il-ħatra tal-Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina
   (2013/216/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar l-operazzjoni militari tal-Unjoni Ewropea fil-Bożnja u Ħerzegovina (1), u b’mod partikolari l-Artikolu 6 tagħha,
   Billi:

               (1)

               Permezz ta’ Skambju ta’ Ittri bejn is-Segretarju Ġenerali/Rappreżentant Għoli u s-Segretarju Ġenerali tan-NATO fit-28 ta’ Settembru 2004 u fit-8 ta’ Ottubru 2004 rispettivament, il-Kunsill tal-Atlantiku tat-Tramuntana qabel li jqiegħed għad-dispożizzjoni l-Kap Kmandant tal-Kwartieri Ġenerali tal-Kmand tal-Forza Konġunta, Napli bħala Kap tal-Element ta’ Kmand tal-UE f’Napli.

               (2)

               Skont l-Artikolu 6 tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà (KPS) biex jeżerċita t-tmexxija politika u strateġika tal-operazzjoni militari tal-UE.

               (3)

               Fil-15 ta’ Ġunju 2010, il-KPS adotta d-Deċiżjoni BiH/16/2010 (2) li taħtar lil-Logutenent Ġeneral Leandro DE VICENTI bħala l-Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina.

               (4)

               Il-Kmandant tal-Operazzjoni tal-UE rrakkomanda l-ħatra tal-Kap tal-Persunal tal-Kwartieri Ġenerali tal-Kmand tal-Forza Konġunta, il-Ġeneral Leonardo DI MARCO, bħala l-Kap tal-Element ta’ Kmand tal-UE f’Napli biex jissuċċiedi lil-Logutenent Ġeneral Leandro DE VICENTI.

               (5)

               Il-Kumitat Militari tal-UE appoġġa r-rakkomandazzjoni.

               (6)

               Skont l-Artikolu 5 tal-Protokoll Nru 22 dwar il-pożizzjoni tad-Danimarka, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u l-implimentazzjoni ta’ deċiżjonijiet u azzjonijiet tal-Unjoni li għandhom implikazzjonijiet ta’ difiża.

               (7)

               il-Kunsill Ewropew ta’ Kopenħagen tat-12 u t-13 ta’ Diċembru 2002 adotta Dikjarazzjoni li tiddikjara li l-arranġamenti ‘Berlin plus’ u l-implimentazzjoni tagħhom ser japplikaw biss għal dawk l-Istati Membri tal-UE li huma wkoll jew membri tan-NATO jew partijiet fis-“Sħubija għall-Paċi”, u li għaldaqstant ikkonkludew ftehim bilaterali dwar is-sigurtà man-NATO,

         ADOTTA DIN ID-DEĊIŻJONI:
   Artikolu 1
   Il-Ġeneral Leonardo DI MARCO hu b’dan maħtur Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina mit-28 ta’ April 2013.
   Artikolu 2
   Id-Deċiżjoni BiH/16/2010 hija mħassra.
   Artikolu 3
   Din id-Deċiżjoni għandha tidħol fis-seħħ fit-28 ta’ April 2013.

      Magħmul fi Brussell, l-24 ta’ April 2013.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 252, 28.7.2004, p. 10.

      (2)  ĠU L 155, 22.6.2010, p. 33.


title: Deċiżjoni tat-Tribunal għas-Servizz Pubbliku Nru 3/2011 meħuda fil-Laqgħa Plenarja tal- 20 ta’ Settembru 2011 dwar il-preżentata u r-riċezzjoni ta’ atti proċedurali permezz tal-applikazzjoni e-Curia

text:
               1.10.2011

               MT

               Il-Ġurnal Uffiċjali tal-Unjoni Ewropea

               C 289/11

         DEĊIŻJONI TAT-TRIBUNAL GĦAS-SERVIZZ PUBBLIKU
   Nru 3/2011
   meħuda fil-Laqgħa Plenarja tal-20 ta’ Settembru 2011
   dwar il-preżentata u r-riċezzjoni ta’ atti proċedurali permezz tal-applikazzjoni e-Curia
   2011/C 289/08
   IT-TRIBUNAL GĦAS-SERVIZZ PUBBLIKU TAL-UNJONI EWROPEA,
   Wara li ra r-Regoli tal-Proċedura u, b’mod partikolari, l-Artikoli 34(7) u 99(3) tagħhom,
   Billi:

               (1)

               Sabiex l-evoluzzjoni ta’ teknoloġiji ta’ komunikazzjoni tittieħed inkunsiderazzjoni, ġiet żviluppata applikazzjoni informatika li tippermetti l-preżentata u r-riċezzjoni ta’ atti proċedurali b’mod elettroniku.

               (2)

               Din l-applikazzjoni, li hija bbażata fuq mekkaniżmu ta’ awtentifikazzjoni elettronika u li tagħmel użu minn kodiċi ta’ awtentifikazzjoni u password, tissodisfa r-rekwiżiti ta’ awtentiċità, ta’ integrità u ta’ kunfidenzjalità tad-dokumenti skambjati,

         ADOTTA DIN ID-DEĊIŻJONI:
   Artikolu 1
   Applikazzjoni informatika msemmija “e-Curia”, komuni għat-tliet qrati li jifformaw il-Qorti tal-Ġustizzja tal-Unjoni Ewropea, għandha tippermetti l-preżentata u n-notifika ta’ atti proċedurali b’mod elettroniku skont il-kundizzjonijiet previsti f’din id-Deċiżjoni.
   Artikolu 2
   L-użu ta’ din l-applikazzjoni għandu jirrikjedi kodiċi ta’ identifikazzjoni u password.
   Artikolu 3
   Att proċedurali ppreżentat permezz tal-e-Curia għandu jitqies li huwa l-oriġinal ta’ dan l-att, fis-sens tal-ewwel subparagrafu tal-Artikolu 34(1) tar-Regoli tal-Proċedura, meta l-kodiċi ta’ identifikazzjoni u l-password tar-rappreżentant ikunu ntużaw għal din il-preżentata. Din l-identifikazzjoni tiswa bħala firma tal-att inkwistjoni.
   Artikolu 4
   L-att ippreżentat permezz tal-e-Curia għandu jkollu mehmuż miegħu l-annessi msemmija fih kif ukoll l-iskeda li telenka dawn l-annessi.
   Il-preżentata ta’ kopji awtentikati tal-att ippreżentat permezz tal-e-Curia u tal-annessi eventwali tiegħu ma hijiex neċessarja.
   Artikolu 5
   Il-mument li fih att proċedurali jitqies li ġie ppreżentat fis-sens tal-Artikolu 34(3) tar-Regoli tal-Proċedura għandu jkun dak tal-validazzjoni, mir-rappreżentant, tal-preżentata ta’ dan l-att.
   Il-ħin li għandu jittieħed inkunsiderazzjoni huwa dak tal-Gran Dukat tal-Lussemburgu.
   Artikolu 6
   L-atti proċedurali, inklużi s-sentenzi u d-digrieti, għandhom jiġu nnotifikati permezz tal-e-Curia lir-rappreżentanti tal-partijiet ladarba jkunu aċċettaw espliċitament dan il-mod ta’ notifika jew, fil-kuntest ta’ kawża, ladarba jkunu taw il-kunsens tagħhom għal dan il-mod ta’ notifika billi jkunu ppreżentaw att proċedurali permezz tal-e-Curia.
   L-atti proċedurali għandhom jiġu nnotifikati wkoll lill-Istati Membri, lill-Istati l-oħra li huma parti fil-Ftehim dwar iż-Żona Ekonomika Ewropea u lill-istituzzjonijiet, korpi jew organi tal-Unjoni li jkunu aċċettaw dan il-mod ta’ notifika.
   Artikolu 7
   Id-destinatarji tan-notifiki msemmija fl-artikolu preċedenti għandhom jiġu avżati, permezz ta’ messaġġ elettroniku, b’kull notifika indirizzata lilhom bl-e-Curia.
   L-att proċedurali għandu jitqies li ġie nnotifikat fil-mument meta d-destinatarju (rappreżentant jew assistent ta’ dan tal-aħħar) jitlob aċċess għall-att inkwistjoni. Fin-nuqqas ta’ talba għal aċċess, l-att għandu jitqies li ġie nnotifikat wara l-iskadenza ta’ terminu ta’ sebat ijiem mid-data meta jkun intbagħat il-messaġġ elettroniku ta’ avviż.
   Fil-każ li parti hija rrappreżentata minn diversi aġenti jew avukati, il-mument li għandu jittieħed inkunsiderazzjoni għall-kalkolu tat-termini għandu jkun dak li fih tkun saret l-ewwel talba għal aċċess.
   Il-ħin li għandu jittieħed inkunsiderazzjoni huwa dak tal-Gran Dukat tal-Lussemburgu.
   Artikolu 8
   Ir-Reġistratur għandu jistabbilixxi l-kundizzjonijiet ta’ użu tal-e-Curia u jiżgura l-osservanza tagħhom. Użu tal-e-Curia li ma huwiex konformi ma’ dawn il-kundizzjonijiet jista’ jwassal għad-diżattivazzjoni tal-kont ta’ aċċess ikkonċernat.
   It-Tribunal għas-Servizz Pubbliku għandu jieħu l-miżuri neċessarji sabiex jiżgura li ma jkun hemm ebda abbuż jew użu ħażin tal-e-Curia.
   L-utent għandu jiġi avżat permezz ta’ messaġġ elettroniku dwar kull miżura meħuda skont dan l-artikolu u li twaqqfu milli juża l-kont ta’ aċċess tiegħu.
   Artikolu 9
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali tal-Unjoni Ewropea.

      Magħmul fil-Lussemburgu, l-20 ta’ Settembru 2011.

            Ir-Reġistratur

         W. HAKENBERG

            Il-President

         P. MAHONEY


title: 2007/801/KE: Deċiżjoni tal-Kunsill tas- 6 ta’ Diċembru 2007 dwar l-applikazzjoni sħiħa tad-dispożizzjonijiet ta' l- acquis ta' Schengen fir-Repubblika Ċeka, fir-Repubblika ta' l-Estonja, fir-Repubblika tal-Latvja, fir-Repubblika tal-Litwanja, fir-Repubblika ta' l-Ungerija, fir-Repubblika ta' Malta, fir-Repubblika tal-Polonja, fir-Repubblika tas-Slovenja u fir-Repubblika Slovakka

text:
               8.12.2007

               MT

               Il-Ġurnal Uffiċjali ta’ l-Unjoni Ewropea

               L 323/34

         DEĊIŻJONI TAL-KUNSILL
   tas-6 ta’ Diċembru 2007
   dwar l-applikazzjoni sħiħa tad-dispożizzjonijiet ta' l-acquis ta' Schengen fir-Repubblika Ċeka, fir-Repubblika ta' l-Estonja, fir-Repubblika tal-Latvja, fir-Repubblika tal-Litwanja, fir-Repubblika ta' l-Ungerija, fir-Repubblika ta' Malta, fir-Repubblika tal-Polonja, fir-Repubblika tas-Slovenja u fir-Repubblika Slovakka
   (2007/801/KE)
   IL-KUNSILL TA' L-UNJONI EWROPEA,
   Wara li kkunsidra l-Att ta’ Adeżjoni ta’ l-2003, u b'mod partikolari l-Artikolu 3(2) tiegħu,
   Wara li kkunsidra l-opinjoni tal-Parlament Ewropew (1),
   Billi:

               (1)

               L-Artikolu 3(2) ta’ l-Att ta’ Adeżjoni ta’ l-2003 jipprevedi li d-dispożizzjonijiet ta’ l-acquis ta’ Schengen minbarra dawk imsemmija fl-Anness I ma’ l-Att imsemmi għandhom japplikaw biss fi Stat Membru ġdid fit-tifsira ta’ dak l-istrument skond Deċiżjoni tal-Kunsill għal dak l-effett wara verifika li jkunu ntlaħqu l-kondizzjonijiet meħtieġa għall-applikazzjoni ta’ dak l-acquis.

               (2)

               Il-Kunsill, wara li vverifika li l-kondizzjonijiet meħtieġa għall-applikazzjoni tal-parti tal-protezzjoni tad-data ta’ l-acquis ta’ Schengen konċernati kienu ntlaħqu mir-Repubblika Ċeka, ir-Repubblika ta’ l-Estonja, ir-Repubblika tal-Latvja, ir-Repubblika tal-Litwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika Slovakka (minn hawn 'il quddiem l-“Istati Membri konċernati”), għamel id-dispożizzjonijiet ta’ l-acquis ta’ Schengen relatati mas-Sistema ta’ Informazzjoni ta’ Schengen applikabbli għall-Istati Membri konċernati mill-1 ta’ Settembru 2007.

               (3)

               Il-Kunsill issa vverifika, skond il-proċeduri ta’ evalwazzjoni ta’ Schengen applikabbli kif stabbilit fid-Deċiżjoni tal-Kumitat Eżekuttiv tas-16 ta’ Settembru 1998 li stabbilixxiet Kumitat Permanenti dwar l-evalwazzjoni u l-implimentazzjoni ta’ Schengen (SCH/Com-ex (98) 26 def.) (2), li l-kundizzjonijiet mhix għall-applikazzjoni ta’ l-acquis ta’ Schengen intlaħqu fl-oqsma l-oħrajn kollha ta’ l-acquis ta’ Schengen – Fruntieri ta’ l-Ajru, Fruntieri fuq l-Art, Koperazzjoni tal-Pulizija, is-Sistema ta’ Informazzjoni ta’ Schengen, Fruntieri tal-Baħar u Viżi – fl-Istati Membri kollha konċernati.

               (4)

               Fit-8 ta’ Novembru 2007, il-Kunsill ikkonkluda li l-kondizzjonijiet f'kull wieħed minn dawn l-oqsma imsemmijin kienu ġew sodisfatti mill-Istati Membri konċernati.

               (5)

               Huwa possibbli li jiġu ffissati dati għall-applikazzjoni sħiħa ta’ l-acquis ta’ Schengen minn dawk l-Istati Membri, jiġifieri dati li minnhomm għandhom jitneħħew il-kontrolli fuq persuni fil-fruntieri interni ma’ dawk l-Istati Membri.

               (6)

               Sa mill-aktar tali data bikrija, ir-restrizzjonijiet dwar l-użu tas-Sistema ta’ Informazzjoni ta’ Schengen, previsti fid-Deċiżjoni tal-Kunsill 2007/471/KE tat-12 ta’ Ġunju 2007 dwar l-applikazzjoni tad-dispożizzjonijiet ta’ l-acquis ta’ Schengen relatati mas-Sistema ta’ Informazzjoni ta’ Schengen fir-Repubblika Ċeka, fir-Repubblika ta’ l-Estonja, fir-Repubblika tal-Latvja, fir-Repubblika tal-Litwanja, fir-Repubblika ta’ l-Ungerija, fir-Repubblika ta’ Malta, fir-Repubblika tal-Polonja, fir-Repubblika tas-Slovenja u fir-Repubblika Slovakka (3), għandhom jitneħħew.

               (7)

               Sabiex jiġi evitat it-tkabbir taż-żona ta’ Schengen li jagħmel l-ivjaġġar fiż-żona aktar diffiċli għal ċerti kategoriji ta’ persuni, għandha tinżamm il-faċilitazzjoni prevista bid-Deċiżjoni Nru 895/2006/KE (4) għal ċittadini ta’ pajjiż terz li għandhom viża nazzjonali għall-perijodu qasir maħruġa minn wieħed mill-Istati Membri kkonċernati għal tranżitu mit-territorju ta’ Stati Membri oħrajn ikkonċernati. Konsegwentement, ċerti dispożizzjonijiet ta’ dik id-Deċiżjoni għandhom ikomplu japplikaw għal perijodu transitorju limitat.

               (8)

               Skond it-tieni subparagrafu ta’ l-Artikolu 3(2) ta’ l-Att ta’ Adeżjoni ta’ l-2003 u b'riżultat ta’ l-applikazzjoni parzjali ta’ l-acquis ta’ Schengen mir-Renju Unit tal-Gran Brittanja u l-Irlanda ta’ Fuq prevista fid-Deċiżjoni tal-Kunsill 2004/926/KE tat-22 ta’ Diċembru 2004 dwar id-dħul b'effett ta’ partijiet ta’ l-acquis ta’ Schengen mir-Renju Unit tal-Gran Brittanja u l-Irlanda ta’ Fuq (5), u b'mod partikolari l-ewwel subparagrafu ta’ l-Artikolu 1 tiegħu, għandha tapplika biss parti mid-dispożizzjonijiet ta’ l-acquis ta’ Schengen applikabbli għall-Istati Membri konċernati fir-relazzjonijiet tagħhom ma’ l-Istati Membri li japplikaw bis-sħiħ l-acquis ta’ Schengen fir-relazzjonijiet ta’ l-Istati Membri konċernati mar-Renju Unit tal-Gran Brittanja u l-Irlanda ta’ Fuq.

               (9)

               Fir-rigward ta’ l-Iżlanda u n-Norveġja, din id-Deċiżjoni tikkostitwixxi żvilupp tad-dispożizzjonijiet ta’ l-acquis ta’ Schengen fis-sens tal-Ftehim konkluż mill-Kunsill ta’ l-Unjoni Ewropea u r-Repubblika ta’ l-Iżlanda u r-Renju tan-Norveġja dwar l-assoċjazzjoni ta’ dawk iż-żewġ Stati ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen, li jaqgħu fil-qasam imsemmi fil-punti B, Ċ, D, F u H ta’ l-Artikolu 1 tad-Deċiżjoni tal-Kunsill 1999/437/KE (6), dwar ċerti arranġamenti għall-applikazzjoni ta’ dak il-Ftehim,

         IDDEĊIDA KIF ĠEJ:
   Artikolu 1
   1.   Id-dispożizzjonijiet ta’ l-acquis ta’ Schengen l-imsemmija fl-Anness I għandhom japplikaw għall-Istati Membri konċernati bejniethom u fir-relazzjonijiet tagħhom mar-Renju tal-Belġju, mar-Renju tad-Danimarka, mar-Repubblika Federali tal-Ġermanja, mar-Repubblika Ellenika, mar-Renju ta’ Spanja, mar-Repubblika ta’ Franza, mar-Repubblika Taljana, mal-Gran Dukat tal-Lussemburgu, mar-Renju ta’ l-Olanda, mar-Repubblika ta’ l-Awstrija, mar-Repubblika Portugiża, mar-Repubblika tal-Finlandja u mar-Renju ta’ l-Iżvezja, kif ukoll mar-Repubblika ta’ l-Iżlanda u mar-Renju tan-Norveġja mill-21 ta’ Diċembru 2007.
   Safejn dawk id-dispożizzjonijiet jirregolaw l-abolizzjoni tal-kontrolli fuq persuni fi fruntieri interni, huma għandhom japplikaw mit-30 ta’ Marzu 2008 għal fruntieri ta’ l-ajru.
   Ir-restrizzjonijiet kollha dwar l-użu tas-Sistema ta’ Informazzjoni ta’ Schengen mill-Istati Membri kkonċernati għandhom jitneħħew sa mill-21 ta’ Diċembru 2007.
   2.   Id-dispożizzjonijiet ta’ l-acquis ta’ Schengen imsemmijin fl-Anness II għandhom japplikaw għall-Istati Membri konċernati fir-relazzjonijiet tagħhom mar-Renju Unit tal-Gran Brittanja u l-Irlanda ta’ Fuq mill-21 ta’ Diċembru 2007.
   Artikolu 2
   Sat-30 ta’ Ġunju 2008, u matul il-perijodu ta’ validità tagħhom, viżi nazzjonali għall-perijodu qasir maħruġin qabel il-21 ta’ Diċembru 2007 għandhom jibqgħu validi għall-fini ta’ tranżitu mit-territorju ta’ l-Istati Membri l-oħrajn ikkonċernati safejn huma rrikonoxxew tali viżi għall-perijodu qasir għall-fini ta’ tranżitu skond id-Deċiżjoni Nru 895/2006/KE. Għandhom japplikaw il-kondizzjonijiet stabbiliti f'dik id-Deċiżjoni.
   Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmul fi Brussell, 6 ta’ Diċembru 2007.

            Għall-Kunsill,

            Il-President

         A. COSTA

      (1)  Opinjoni mogħtija fil-15 ta’ Novembru 2007 (għadha mhijiex pubblikata fil-Ġurnal Uffiċjali).

      (2)  ĠU L 239, 22.9.2000, p. 138.

      (3)  ĠU L 179, 7.7.2007, p. 46.

      (4)  Deċiżjoni Nru 895/2006/KE tal-Parlament Ewropew u tal-Kunsill ta’ l-14 ta’ Ġunju 2006 li tintroduċi reġim simplifikat għall-kontroll ta’ persuni fil-fruntieri esterni bbażat fuq ir-rikonoxximent unilaterali mir-Repubblika Ċeka, mill-Estonja, minn Ċipru, mil-Latvja, mil-Litwanja, mill-Ungerija, minn Malta, mill-Polonja, mis-Slovenja u mis-Slovakkja ta’ ċerti dokumenti bħala ekwivalenti għall-viżi nazzjonali tagħhom għall-finijiet ta’ transitu mit-territorji tagħhom (ĠU L 167, 20.6.2006, p. 1).

      (5)  ĠU L 395, 31.12.2004, p. 70.

      (6)  ĠU L 176, 10.7.1999, p. 31.

      ANNESS 1
      Lista tad-dispożizzjonijiet ta’ l-acquis ta’ Schengen fis-sens ta’ l-Artikou 3(2) ta’ l-Att ta’ Adeżjoni ta’ l-2003 li għandhom isiru applikabbli għall-Istati Membri konċernati fir-relazzjonijiet tagħhom ma’ l-Istati Membri li japplikaw bis-sħiħ l-acquis ta’ Schengen kif ukoll ma’ l-Islanda u man-Norveġja

                  1.

                  Fir-rigward tad-dispożizzjonijiet tal-Konvenzjoni ta’ Schengen:
                  L-Artikolu 1 safejn jirrelata mad-dispożizzjonijiet ta’ dan il-paragrafu, l-Artikoli 9-12, l-Artikoli 14-25 eskluż l-Artikolu 19(2), l-Artikoli 40-43, u l-Artikoli 126-130 safejn ikunu jirrelataw mad-dispożizzjonijiet ta’ dan il-paragrafu, tal-Konvenzjoni ta’ Schengen, kif emendata permezz ta’ uħud mill-atti elenkati fil-punt (2)(ċ) hawn taħt;

                  2.

                  Dispożizzjonijiet oħra:

                              (a)

                              Id-dispożizzjonijiet li ġejjin tal-Ftehim dwar l-Adeżjoni għall-Konvenzjoni ffirmati f'Schengen fid-19 ta’ Ġunju 1990 li jimplementaw l-Ftehim ta’ Schengen ta’ l-14 ta’ Ġunju 1985 dwar l-abolizzjoni gradwali ta’ kontrolli fil-fruntieri komuni tagħhom, l-Atti Finali tagħhom u d-Dikjarazzjonijiet relatati:

                                          —

                                          il-Ftehim iffirmat fis-27 ta’ Novembru 1990 dwar l-Adeżjoni tar-Repubblika Taljana: l-Artikolu 2, l-Artikolu 3 u d-Dikjarazzjoni Konġunta dwar l-Artikoli 2 u 3 tal-Ftehim dwar l-Adeżjoni tar-Repubblika Taljana għall-Konvenzjoni li Timplimenta l-Ftehim ta’ Schengen ta’ l-14 ta’ Ġunju 1985;

                                          —

                                          il-Ftehim iffirmat fil-25 ta’ Ġunju 1991 dwar l-Adeżjoni tar-Renju ta’ Spanja: l-Artikoli 2 u l-Artikolu 3;

                                          —

                                          il-Ftehim iffirmat fil-25 ta’ Ġunju 1991 dwar l-Adeżjoni tar-Repubblika Portugiża: l-Artikolu 2, l-Artikolu 3, u d-Dikjarazzjoni 1 fil-Parti III ta’ l-Att Finali;

                                          —

                                          il-Ftehim iffirmat fis-6 ta’ Novembru 1992 dwar l-Adeżjoni tar-Repubblika Ellenika: l-Artikolu 2;

                                          —

                                          il-Ftehim iffirmat fit-28 ta’ April 1995 dwar l-Adeżjoni tar-Repubblika ta’ l-Awstrija: l-Artikolu 2 u l-Artikolu 3;

                                          —

                                          il-Ftehim iffirmat fid-19 ta’ Diċembru 1996 dwar l-Adeżjoni tar-Renju tad-Danimarka: l-Artikolu 2 u l-Artikolu 3;

                                          —

                                          il-Ftehim iffirmat fid-19 ta’ Diċembru 1996 dwar l-Adeżjoni tar-Repubblika tal-Finlandja: l-Artikolu 2 u l-Artikolu 3;

                                          —

                                          il-Ftehim iffirmat fid-19 ta’ Diċembru 1996 dwar l-Adeżjoni tar-Renju ta’ l-Isvezja: l-Artikolu 2 u l-Artikolu 3.

                              (b)

                              Id-Deċiżjonijiet li ġejjin tal-Kumitat Eżekuttiv stabbilit bil-Konvenzjoni ta’ Schengen:

                                          —

                                          Deċiżjoni tal-Kumitat Eżekuttiv tat-23 ta’ Ġunju 1998 dwar klawżola komprensiva li tkopri l-acquis tekniku ta’ Schengen sħiħ (SCH/Com-ex (98) 29 rev.);

                                          —

                                          Deċiżjoni tal-Kumitat Eżekuttiv ta’ l-14 ta’ Diċembru 1993 li testendi l-viża uniformi (SCH/Com-ex (93) 21);

                                          —

                                          Deċiżjoni tal-Kumitat Eżekuttiv ta’ l-14 ta’ Diċembru 1993 dwar il-prinċipji komuni għall-ikkanċellar, ir-revokar jew it-tqassir tat-tul tal-validità tal-viża uniformi (SCH/Com-ex (93) 24);

                                          —

                                          Deċiżjoni tal-Kumitat Eżekuttiv tal-21 ta’ Novembru 1994 dwar l-introduzzjoni ta’ proċedura kompjuterizzata għall-konsultazzjoni ma’ l-awtoritajiet ċentrali imsemmija fl-Artikolu 17(2) tal-Konvenzjoni (SCH/Com-ex (94) 15 rev.);

                                          —

                                          Deċiżjoni tal-Kumitat Eżekuttiv tat-22 ta’ Diċembru 1994 dwar l-iskambju ta’ informazzjoni statistika dwar il-ħruġ ta’ viżi uniformi (SCH/Com-ex (94) 25);

                                          —

                                          Deċiżjoni tal-Kumitat Eżekuttiv tal-5 ta’ Mejju 1995 dwar il-politika ta’ viża komuni. Deċiżjoni li tinsab fil-minuti tal-laqgħa tal-Kumitat Eżekuttiv li saret fi Brussell fit-28 ta’ April 1995 (SCH/Com-ex (95) PV 1 rev.);

                                          —

                                          Deċiżjoni tal-Kumitat Eżekuttiv tas-27 ta’ Ġunju 1996 dwar il-prinċipji għall-ħruġ ta’ viżi ta’ Schengen skond l-Artikolu 30(1)(a) tal-Konvenzjoni li timplimenta l-Ftehim ta’ Schengen (SCH/Com-ex (96) 13 rev. 1);

                                          —

                                          Deċiżjoni tal-Kumitat Eżekuttiv tal-15 ta’ Diċembru 1997 dwar il-prinċipji gwida għall-mezzi ta’ prova u evidenza indikattiva fi ħdan il-qafas tal-ftehim ta’ ammissjoni mill-ġdid bejn l-Istati ta’ Schengen (SCH/Com-ex (97) 39 rev.);

                                          —

                                          Deċiżjoni tal-Kumitat Eżekuttiv tal-21 ta’ April 1998 dwar l-iskambju ta’ statistika dwar viżi maħruġa (SCH/Com-ex (98) 12);

                                          —

                                          Deċiżjoni tal-Kumitat Eżekuttiv tat-23 ta’ Ġunju 1998 dwar il-miżuri li għandhom jittieħdu fir-rigward ta’ pajjiżi li jqajmu problemi fir-rigward tal-ħruġ ta’ dokumenti meħtieġa għat-tkeċċija mit-territorju ta’ Schengen (SCH/Com-ex (98) 18 rev.);

                                          —

                                          Deċiżjoni tal-Kumitat Eżekuttiv tat-23 ta’ Ġunju 1998 dwar permessi ta’ residenza ta’ Monegasque (SCH/Com-ex (98) 19);

                                          —

                                          Deċiżjoni tal-Kumitat Eżekuttiv tat-23 ta’ Ġunju 1998 dwar it-timbrar ta’ passaporti ta’ applikanti tal-viża (SCH/Com-ex (98) 21);

                                          —

                                          Deċiżjoni tal-Kumitat Eżekuttiv tas-16 ta’ Diċembru 1998 dwar il-Manwal dwar il-koperazzjoni transkonfini tal-pulizija (SCH/Com-ex (98) 52);

                                          —

                                          Deċiżjoni tal-Kumitat Eżekuttiv tas-16 ta’ Diċembru 1998 dwar il-kumpilazzjoni ta’ manwal ta’ dokumenti li magħhom tista' titwaħħal viża (SCH/Com-ex (98) 56);

                                          —

                                          Deċiżjoni tal-Kumitat Eżekuttiv tat-28 ta’ April 1999 dwar il-kumpilazzjoni ta’ manwal ta’ dokumenti li magħhom tista' titwaħħal viża (SCH/Com-ex (99) 14);

                                          —

                                          Deċiżjoni tal-Kumitat Eżekuttiv tat-28 ta’ April 1999 dwar il-verżjonijiet definittivi tal-Manwal Komuni u ta’ l-Istruzzjonijiet Konsulari Komuni (SCH/Com-ex (99) 13) safejn tirrelata ma’ dispożizzjonijiet ta’ l-Istruzzjonijiet Konsulari Komuni li għadhom ma sarux applikabbli permezz ta’ l-Att ta’ Adeżjoni ta’ l-2003.

                              (ċ)

                              L-istrumenti l-oħra li ġejjin:

                                          —

                                          Deċiżjoni tal-Kunsill Nru 2000/645/KE tas-17 ta’ Ottubru 2000 li tikkoreġi l-acquis ta’ Schengen kif jinsab fil-Kumitat Eżekuttiv ta’ Schengen SCH/Com-ex (94) 15 Rev (ĠU L 272, 25.10.2000, p. 24). Deċiżjoni kif emendata mid-Deċiżjoni 2003/330 (ĠU L 116, 13.5.2003, p. 22);

                                          —

                                          Regolament tal-Kunsill (KE) Nru 1091/2001 tat-28 ta’ Mejju 2001 dwar il-libertà tal-moviment b'viża ta’ żjarat fit-tul (ĠU L 150, 6.6.2001, p. 4);

                                          —

                                          Deċiżjoni tal-Kunsill Nru 2001/420/KE tat-28 ta’ Mejju 2001 dwar l-adattament tal-Partijiet V u VI u l-Anness 13 ma’ l-Istruzzjonijiet Konsulari Komuni dwar il-Viżi u l-Anness 6a mal-Manwal Komuni rigward il-viżi għal żjarat fit-tul validi fl-istess ħin bħala viżi għal żjarat qosra (ĠU L 150, 6.6.2001, p. 47) safejn tirrelata ma’ l-Istruzzjonijiet Konsulari Komuni;

                                          —

                                          Direttiva tal-Kunsill Nru 2001/40/KE tat-28 ta’ Mejju 2001 dwar ir-rikonoxximent reċiproku ta’ deċiżjonijiet dwar t-tkeċċija ta’ ċittadini ta’ pajjiżi terzi (ĠU L 149, 2.6.2001, p. 34) u Deċiżjoni tal-Kunsill Nru 2004/191/KE tat-23 ta’ Frar 2004 li tistabbilixxi l-kriterji u l-arranġamenti prattiċi għall-kumpens ta’ l-iżbilanċi finanzjarji li jirriżultaw mill-applikazzjoni tad-Direttiva 2001/40/KE dwar ir-rikonoxximent reċiproku ta’ deċiżjonijiet dwar it-tkeċċija ta’ ċittadini ta’ pajjiżi terzi (ĠU L 60, 27.2.2004, p. 55);

                                          —

                                          Deċiżjoni tal-Kunsill 2002/44/KE ta’ l-20 ta’ Diċembru 2001 li temenda l-Parti VII u l-Anness 12 ma’ l-Istruzzjonijiet Konsulari Komuni u l-Anness 14a mal-Manwal Komuni (ĠU L 20, 23.1.2002, p. 5) safejn tirrelata ma’ l-Istruzzjonijiet Konsulari Komuni;

                                          —

                                          Deċiżjoni tal-Kunsill 2002/354/KE tal-25 ta’ April 2002 dwar l-adattament ta’ Parti III ta', u t-tfassil ta’ l-Anness 16 ma', l-Istruzzjonijiet Konsulari Komuni (ĠU L 123, 9.5.2002, p. 50);

                                          —

                                          Deċiżjoni tal-Kunsill 2002/585/KE tat-12 ta’ Lulju 2002 dwar l-adattament tal-Partijiet III u VIII ta’ l-Istruzzjonijiet Konsulari Komuni (ĠU L 187, 16.7.2002, p. 44);

                                          —

                                          Deċiżjoni tal-Kunsill 2002/586/KE tat-12 ta’ Lulju 2002 dwar l-emenda tal-Parti VI ta’ l-Istruzzjonijiet Konsulari Komuni (ĠU L 187, 16.7.2002, p. 48);

                                          —

                                          Regolament tal-Kunsill (KE) Nru 415/2003/KE tas-27 ta’ Frar 2003 dwar il-ħruġ ta’ viżi fil-konfini, inkluż il-ħruġ ta’ tali viżi lil baħħara in transitu (ĠU L 64, 7.3.2003, p. 1)

                                          —

                                          Regolament tal-Kunsill (KE) Nru 693/2003/KE ta’ l-14 ta’ April 2003 li jistabbilixxi Dokument ta’ Transitu Faċilitat (FTD) speċifiku, Dokument ta’ Transitu Faċilitat bil-Ferroviji (FRTD) u li jemenda l-Istruzzjonijiet Konsulari Komuni u l-Manwal Komuni (ĠU L 99, 17.4.2003, p. 8) safejn tirrelata ma’ l-Istruzzjonijiet Konsulari Komuni;

                                          —

                                          Deċiżjoni tal-Kunsill 2003/454/KE tat-13 ta’ Ġunju 2003 li temenda l-Anness 12 ma’ l-Istruzzjonijiet Konsulari Komuni u l-Anness 14a mal-Manwal Komuni dwar il-miżati għal viżi (ĠU L 152, 20.6.2003, p. 82) safejn tirrelata ma’ l-Istruzzjonijiet Konsulari Komuni;

                                          —

                                          Deċiżjoni tal-Kunsill 2003/585/KE tat-28 ta’ Lulju 2003 li temenda l-Iskeda A ta’ l-Anness 2 ma’ l-Istruzzjonijiet Konsulari Komuni u l-Iskeda A ta’ l-Anness 5 mal-Manwal Komuni dwar ir-rekwiżiti tal-viża għal detenturi ta’ passporti diplomatiċi Pakistani (ĠU L 198, 6.8.2003, p. 13) safejn tirrelata ma’ l-Istruzzjonijiet Konsulari Komuni;

                                          —

                                          Deċiżjoni tal-Kunsill 2003/586/KE tat-28 ta’ Lulju 2003 dwar l-emenda tal-Parti I ta’ l-Anness 3 ma’ l-Istruzzjonijiet Konsulari Komuni u l-Parti I ta’ l-Anness 5a mal-Manwal Komuni dwar iċ-ċittadini tal-pajjiżi terzi suġġetti għar-rekwiżiti tal-viża fl-ajruporti (ĠU L 198, 6.8.2003, p. 15) safejn tirrelata ma’ l-Istruzzjonijiet Konsulari Komuni;

                                          —

                                          Deċiżjoni tal-Kunsill 2003/725/ĠAI tat-2 ta’ Ottubru 2003 li temenda d-dispożizzjonijiet ta’ l-Artikolu 40 (1) u (7) tal-Konvenzjoni li timplimenta l-Ftehim ta’ Schengen ta’ l-14 ta’ Ġunju 1985 dwar l-abolizzjoni gradwali tal-kontrolli fuq il-fruntieri komuni (ĠU L 260, 11.10.2003, p. 37);

                                          —

                                          Deċiżjoni tal-Kunsill 2004/14/KE tat-22 ta’ Diċembru 2003 li temenda t-tielet sub-paragrafu (Kriterji bażiċi għall-eżami ta’ applikazzjonijiet) tal-Parti V ta’ l-Istruzzjonijiet Konsulari Komuni (ĠU L 5, 9.1.2004, p. 74);

                                          —

                                          Deċiżjoni tal-Kunsill 2004/15/KE tat-22 ta’ Diċembru 2003 li temenda l-punt 1.2 tal-Parti II ta’ l-Istruzzjonijiet Konsulari Komuni u li tfassal Anness ġdid għaliha (ĠU L 5, 9.1.2004, p. 76);

                                          —

                                          Deċiżjoni tal-Kunsill 2004/17/KE tat-22 ta’ Diċembru 2003 li temenda l-Parti V, il-punt 1.4, ta’ l-Istruzzjonijiet Konsulari Komuni u l-Parti I, il-punt 4.1.2 tal-Manwal Komuni rigward l-inklużjoni tar-rekwiżit li jkollhom assigurazzjoni medika ta’ l-ivvjaġġar bħala wieħed mid-dokumenti ta’ appoġġ għall-għoti ta’ viża tad-dħul uniformi (ĠU L 5, 9.01.2004, p. 79) safejn tirrelata ma’ l-Istruzzjonijiet Konsulari Komuni;

                                          —

                                          Deċiżjoni tal-Kunsill 2004/573/KE tad-29 ta’ April 2004 dwar l-organizzazzjoni ta’ titjiriet konġunti għat-tneħħija mit-territorju ta’ żewġ Stati Membri jew aktar, ta’ ċittadini ta’ pajjiżi terzi li huma suġġetti ta’ ordnijiet individwali ta’ tkeċċija (ĠU L 261, 6.8.2004, p. 28);

                                          —

                                          Rakkomandazzjoni 2005/761/KE tal-Parlament Ewropew u tal-Kunsill tat-28 ta’ Settembru 2005 sabiex jiġi faċilitat il-ħruġ mill-Istati Membri ta’ viżi għal waqfiet qosra uniformi għal riċerkaturi minn pajjiżi terzi li jkunu qed jivvjaġġaw fil-Komunità bil-għan li jagħmlu riċerka xjentifika (ĠU L 289, 3.11.2005, p. 23);

                                          —

                                          L-ewwel sentenza ta’ l-Artikolu 1 u t-Titolu III tar-Regolament (KE) Nru 562/2006 tal-Parlament Ewropew u tal-Kunsill tal-15 ta’ Marzu 2006 li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntiera (Kodiċi tal-Fruntieri ta’ Schengen). (ĠU L 105, 13.4.2006, p. 1);

                                          —

                                          Deċiżjoni tal-Kunsill 2006/440/KE ta’ l-1 ta’ Ġunju 2006 li temenda l-Anness 12 ma’ l-Istruzzjonijiet Konsulari Komuni u l-Anness 14a mal-Manwal Komuni dwar il-miżati li għandhom jitħallsu li jikkorrispondu għall-ispejjeż amministrattivi ta’ l-ipproċessar ta’ applikazzjonijiet għal viżi (ĠU L 175, 29.6.2006, p. 77) safejn tirrelata ma’ l-Istruzzjonijiet Konsulari Komuni;

                                          —

                                          L-Artikoli 4(b) u 9(ċ) tar-Regolament (KE) Nru 1931/2006 tal-Parlament Ewropew u tal-Kunsill ta’ l-20 ta’ Diċembru 2006 li jistabbilixxi regoli dwar it-traffiku fil-fruntieri lokali fil-fruntieri ta’ l-art esterni ta’ l-Istati Membri u li jemenda d-dispożizzjonijiet tal-Konvenzjoni ta’ Schengen (ĠU L 405, 30.12.2006, p. 1);

                                          —

                                          Deċiżjoni tal-Kunsill 2006/684/KE tal-5 ta’ Ottubru 2006 li temenda l-Iskeda A ta’ l-Anness 2 ma’ l-Istruzzjonijiet Konsulari Komuni dwar ir-rekwiżiti tal-viża għal detenturi ta’ passaporti diplomatiċi u ta’ servizz Indoneżjani (ĠU L 280, 12.10.2006, p. 29);

                                          —

                                          Deċiżjoni tal-Kunsill 2007/519/KE tas-16 ta’ Lulju 2007 li temenda l-Parti 2 tan-netwerk ta’ konsultazzjoni ta’ Schengen (speċifikazzjonijiet tekniċi) (ĠU L 192, 24.07.2007, p. 26-27).

      ANNESS II
      Lista tad-dispożizzjonijiet ta’ l-acquis ta’ Schengen fis-sens ta’ l-Artikou 3(2) ta’ l-Att ta’ Adeżjoni ta’ l-2003 li għandhom isiru applikabbli għall-Istati Membri konċernati fir-relazzjonijiet tagħhom mar-Renju Unit tal-Gran Brittanja u l-Irlanda ta’ Fuq

                  1.

                  Fir-rigward tad-dispożizzjonijiet tal-Konvenzjoni ta’ Schengen:
                  l-Artikolu 40 u l-Artikoli 42 u 43 safejn jirrelataw ma’ l-Artikolu 40.

                  2.

                  Dispożizzjonijiet oħra:

                              (a)

                              Id-Deċiżjonijiet li ġejjin tal-Kumitat Eżekuttiv stabbilit bil-Konvenzjoni ta’ Schengen:
                              Deċiżjoni tal-Kumitat Eżekuttiv tas-16 ta’ Diċembru 1998 dwar il-Manwal dwar il-koperazzjoni transkonfini tal-pulizija (SCH/Com-ex (98) 52).

                              (b)

                              L-istrumenti l-oħra li ġejjin:
                              Deċiżjoni tal-Kunsill 2003/725/ĠAI tat-2 ta’ Ottubru 2003 li temenda d-dispożizzjonijiet ta’ l-Artikoli 40 (1) u (7) tal-Konvenzjoni li jimplimentaw l-Ftehim ta’ Schengen ta’ l-14 ta’ Ġunju 1985 dwar l-abolizzjoni gradwali tal-kontrolli fuq il-fruntieri komuni (ĠU L 260, 11.10.2003, p. 37).


title: Deċiżjoni tal-Kunsill 2012/344/PESK tat- 23 ta’ Marzu 2012 dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Albanija li jistabbilixxi qafas għall-parteċipazzjoni tar-Repubblika tal-Albanija f’operazzjonijiet tal-Unjoni Ewropea għall-immaniġġar ta’ kriżijiet

text:
                  29.6.2012

                  MT

                  Il-Ġurnal Uffiċjali tal-Unjoni Ewropea

                  L 169/1

         DEĊIŻJONI TAL-KUNSILL 2012/344/PESK
         tat-23 ta’ Marzu 2012
         dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Albanija li jistabbilixxi qafas għall-parteċipazzjoni tar-Repubblika tal-Albanija f’operazzjonijiet tal-Unjoni Ewropea għall-immaniġġar ta’ kriżijiet
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, b’mod partikolari l-Artikolu 37 tiegħu, u t-Trattat dwar il-Funzjonament tal-Unjoni Ewropea, b’mod partikolari l-Artikolu 218(5) u (6) tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“ir-RGħ”),
         Billi:

                     (1)

                     Il-kondizzjonijiet dwar il-parteċipazzjoni ta’ Stati terzi f’operazzjonijiet tal-Unjoni Ewropea għall-immaniġġar ta’ kriżijiet għandhom jiġu stabbiliti fi ftehim li jistabbilixxi qafas għal tali parteċipazzjoni possibbli fil-ġejjieni, pjuttost milli dawk il-kondizzjonijiet jiġu definiti skont il-każ għal kull operazzjoni konċernata.

                     (2)

                     Wara l-adozzjoni ta’ Deċiżjoni tal-Kunsill fis-26 ta’ April 2010 li tawtorizza l-ftuħ tan-negozjati, ġie nnegozjat, mir-RGħ, ftehim bejn l-Unjoni Ewropea u r-Repubblika tal-Albanija li jistabbilixxi qafas għall-parteċipazzjoni tar-Repubblika tal-Albanija f’operazzjonijiet tal-Unjoni Ewropea għall-immaniġġar ta’ kriżijiet (“il-Ftehim”).

                     (3)

                     Il-Ftehim għandu jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim bejn l-Unjoni Ewropea u r-Repubblika tal-Albanija li jistabbilixxi qafas għall-parteċipazzjoni tar-Repubblika tal-Albanija fl-operazzjonijiet tal-Unjoni Ewropea għall-immaniġġar ta’ kriżijiet (“il-Ftehim”) huwa b’dan approvat f’isem l-Unjoni.
            It-test tal-Ftehim huwa mehmuż ma’ din id-Deċiżjoni.

            Artikolu 2
            Il-President tal-Kunsill huwa b’dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim sabiex tintrabat l-Unjoni.

            Artikolu 3
            Il-President tal-Kunsill għandu, f’isem l-Unjoni, jagħti n-notifika prevista fl-Artikolu 16(1) tal-Ftehim.

            Artikolu 4
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Magħmul fi Brussell, it-23 ta’ Marzu 2012.

                  Għall-Kunsill

                  Il-President

               C. ASHTON